
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

[УРЬДЧИЛСАН АНХААРУУЛГА]

	 

	Иргэд ээ!

	 

	Уг асуудлыг мөн чанараар нь авч үзэхийн өмнө хэдэн зүйлийг урьдчилан анхааруулж хэлэхийг зөвшөөрнө үү.

	Одоо Европ тив дээр ажил хаялт чухам тахал өвчин шиг түгж байна, нэлэнхийдээ цалингаа нэмэгдүүлэх шаардлага тавьдаг болоод байна. Энэ асуудлыг манай их хурал авч хэлэлцэх юм. Олон улсын нөхөрлөлийн тэргүүнд нь яваа та бүгд энэ чухал асуудлын талаар тогтсон нэг хатуу бодлоготой байх ёстой юм. Миний хувьд гэвэл, ийм учрыг би та бүгдийн биеийг чилтэл суулгаж байгаад ч гэсэн энэ асуудлыг буурьтай авч үзэх явдлыг өөрийн үүрэг гэж үзэж байна.

	Би иргэн Уэстонд1 холбогдуулан өөр нэг зүйлийг урьдчилан анхааруулж хэлэх ёстой байна. Уэстон, өөрийгөө ажилчин ангийн ашиг тусын дагуу ажиллаж байна гэж бодоод ажилчин ангийн дотор хамгийн бага дэлгэрсэн гэж мэдэж байгаа тийм үзлээ та бүгдийн өмнө ярьснаар барахгүй, бас олны өмнө хамгаалжээ. Ийм зоригтой ёс суртахууныг бид цөмөөрөө гүнээ хүндэтгэх ёстой. Миний илтгэл эрс хатуу байгаа боловч түүний төгсгөлд Уэстоний сэдвүүдийн үндсэн зүйл болсон гэж надад бодогдож байгаа, одоогийнхоо хэлбэрээр байх юм бол онолын талаар буруу, практикийн талаар аюултай гэхээс аргагүй тэр зөв санааг би зөвшөөрч байгааг иргэн Уэстон олж үзнэ.

	Одоо бидний сонирхож байгаа асуудалд шууд оръё.

	 


1. ҮЙЛДВЭРЛЭЛ, ЦАЛИН

	 

	Иргэн Уэстоний нотолгоо, үнэн хэрэг дээрээ хоёр урьдчилсан нөхцөл дээр үндэслэж байна. 

	Үүнд:

	1. Үндэстний бүтээгдэхүүн бүхэлдээ ямар нэгэн үл өөрчлөгдөх тогтмол тоо, тогтмол хэмжигдэхүүн гэж тооны ухаантан хэлмээр зүйл;

	2. Цалингийн нийлбэр өөрөөр хэлбэл юм худалдан авч чадах хэмжээгээрээ хэмжигддэг цалингийн нийлбэр нь үл өөрчлөгдөх тоо, тогтмол хэмжигдэхүүн мөн юм;

	Гэвч түүний нэгдүгээр нотолгоо, гарцаагүй алдаатай байна. Жилээс жилд өртөг ба бүтээгдэхүүн бүхэлдээ нэмэгдэж, үндэстний хөдөлмөрийн үйлдвэрлэх хүчин өсдөг бөгөөд энэ өсөн нэмэгдэж байгаа бүтээгдэхүүний гүйлгээнд чухал хэрэглэгдэх мөнгөний тоо хэмжээ тасралтгүй өөрчлөгдсөөр байдгийг та бүгд мэдэж болох юм. Бүх жилийн турш ба олон янзын жилүүдийг хооронд нь адилтган үзэхэд үнэн байгаа зүйл нь жилийн дундаж өдөрт ч үнэн зүйл байх ёстой. Үндэстний бүтээгдэхүүн бүхэлдээ буюу түүний хэмжигдэхүүн тасралтгүй өөрчлөгддөг юм. Энэ бол тогтмол биш, харин өөрчлөгдөж байдаг хэмжигдэхүүн юм. Хэрэв хүн ам тооны талаар өөрчлөгддөг явдлыг зөнд нь орхилоо ч гэсэн капитал хуримтлал ба хөдөлмөрийн үйлдвэрлэх хүчин тасралтгүй өөрчлөгдөж байдаг учраас үндэстний бүтээгдэхүүний хэмжигдэхүүн, өөрчлөгддөг хэмжигдэхүүн байх ёстой. Хэрэв нэг өдөр, цалингийн ерөнхий хэмжээ нэмэгдлээ гэхэд, энэ нэмэгдлийн цаашдын үр дүн ямар ч байлаа гэсэн хамаагүй энэ нэмэгдэл өөрөө аяндаа бүтээгдэхүүнийг бүхэлд нь даруй өөрчлөхгүй билээ. Энэ бол яриагүй зөв юм. Тэгж нэмэгдэх явдал эхний үедээ зүй зохисын юмнаас үүсэх болно. Гэвч хэрэв үндэстний бүтээгдэхүүн нь цалин нэмэгдэхийн өмнө тогтмол биш, харин өөрчлөгддөг хэмжигдэхүүн байсан бол цалинг нэмэгдүүлсний дараа ч гэсэн тогтмол биш, харин өөрчлөгддөг хэмжигдэхүүн хэвээрээ байна.

	Гэтэл үндэстний бүтээгдэхүүн бүхэлдээ өөрчлөгддөггүй, харин тогтмол хэмжигдэхүүн байг гэж үзье. Ингэлээ ч гэсэн мань нөхөр Уэстоний логикийн дүгнэлт гэж үзэж байгаа нь хоосон нотолгоо болохоос зайлахгүй. Хэрэв надад жишээ нь 8 гэсэн тодорхой тоог өгчээ гэхэд энэ тооны туйлын хязгаар нь түүний бүтсэн хэсгүүд харьцангуй хязгаараа өөрчлөхөд нь саад болохгүй. Хэрэв ашиг нь 6, харин цалин нь 2 байсан бол цалин 6 хүртэл нэмэгдэж, ашиг нь 2 хүртэл буурч ч болох бөгөөд гэлээ ч гэсэн ерөнхий тоо нь бас л 8 хэвээр үлдэнэ. Ингэхлээр бүтээгдэхүүн бүхэлдээ өөрчлөгдөөгүй байлаа гээд цалингийн хэмжээ ч өөрчлөгдөөгүй байна гэж яавч гэрчилж чадахгүй. Ийм байхад цалингийн хэмжээ өөрчлөгддөггүй юм гэдгийг нөхөр Уэстон яаж нотолж байна вэ? гэвэл үүнийг нотлоогүй, харин зүгээр л хэлж байна.

	Гэвч түүний нотолгоог зөв гэж үзлээ гэхэд тэр нь хоёр чиглэлийн алинд нь ч хүчин төгөлдөр байх ёстой байхад иргэн Уэстон уг нотолгоог зөвхөн нэг чиглэлээр байлгахыг шаардаж байна. Хэрэв цалин, тогтмол хэмжигдэхүүн мөн юм бол түүнийг нэмэгдүүлж ч, хорогдуулж ч болохгүй юм. Тэгвэл ажилчид цалингаа түр нэмэгдүүлж чадсанаараа тэнэг юм хийж байна гэвэл, капиталистууд цалинг түр хорогдуулснаараа бүр ч тэнэг юм хийсэн болох нь ээ. Зохих нөхцөл байдалд ажилчид цалингаа нэмэгдүүлэх талаар капиталист нарт тулган хүлээлгэж болох юм гэдгийг мань нөхөр Уэстон үгүйсгэдэггүй юм аа. Гэтэл цалингийн хэмжээг төрөлхийн тогтмол тоо мэт тэр боддог болохоор сүүлд эрхбиш эсэргүүцэл тэмцэл үүсгэх ёстой гэнэ. Нөгөө талаар капиталистууд цалинг хүчээр хорогдуулж болохыг ч Уэстонийг мэдэж байгаа бөгөөд үнэндээ ч тэд тэгж хорогдуулах гэж ямагт оролддог юм.

	Цалин тогтмол чанартай байдаг зарчмын ёсоор бол тэгж хорогдуулах явдал дээрхээс дутуугүй их эсэргүүцэл тэмцэл үүсгэх ёстой. Тэгвэл, цалин бууруулах оролдлогыг эсхүл үнэндээ цалинг нэгэнт бууруулчихсан явдлыг ажилчид эсэргүүцэн тэмцсэнээрээ зөв болох билээ. Тэгэхлээр цалинг хорогдуулах явдлыг эсэргүүцсэн аливаа оролдлого бол түүнийг нэмэгдүүлэх гэсэн оролдлого мөн болохоор ажилчид, цалингаа нэмэгдүүлэх гэж байгаа нь ч зөв билээ. Иймд иргэн Уэстоний өөрийнх нь гаргасан цалин тогтмол чанартай байдаг гэсэн зарчмын ёсоор бол зохих нөхцөл байдалд ажилчид цалингаа нэмэгдүүлэхийн төлөө нэгдэж, тэмцэх ёстой юм.

	Хэрэв иргэн Уэстон энэ дүгнэлтийг үгүйсгэж байгаа бол энэ дүгнэлтийн үүсэж гарсан тэр урьдчилсан нөхцөлийг үгүйсгэх ёстой болно.

	Уэстон, цалингийн тоо хэмжээ тогтмол хэмжигдэхүүн болох юм гэж ярилгүй, харин хэдийгээр тэр нь нэмэгдэж болохгүй, нэмэгдэх ч ёгүй боловч түүнийг хорогдуулах нь капиталд тааламжтай болбол цалин хэзээ ч гэсэн унах юм. Унах ч ёстой юм гэж ярих хэрэгтэй. Хэрэв таныг махны оронд төмсөөр, улаан буудайн оронд овьёосоор хооллох нь зүй зохистой юм гэж капиталистад бодогдвол та, түүний яа гэснийг нь улс төрийн эдийн засгийн ухааны хууль гэж хүлээн аваад түүнд захирагдах ёстой. Хэрэв цалингийн хэмжээ нэг улсад нөгөө улсынхаас илүү байдаг бол, жишээ нь Америкийн Нэгдсэн Улсад Англиас илүү байдаг гэвэл, та цалингийн хэмжээ ийм ялгаатай байгааг Америк, Английн капиталистуудын санал хүсэл өөр өөр байгаагаар тайлбарлах ёстой. Ийм арга, зөвхөн эдийн засгийнхаар барахгүй, бас бусад үзэгдлийг ч судлах явдлыг хялбарчлах нь илэрхий биз.

	Тэглээ ч гэсэн бид, яагаад Америкийн капиталистын санал хүсэл нь Английн капиталистаас өөр байгаа юм бэ? гэж асууж болох билээ. Энэ асуудалд хариулъя гэвэл бид санал хүслийн хүрээнээс гарах хэрэгтэй. Лам хүн хариулах юм бол Францад нэг өөр, Англид бас өөр байхыг бурхан хүсэж байгаа юм гэх биз ээ. Хэрэв би, энэ санал хүсэл хоёрдмол байгааг надад тайлбарлаж өгөөч гэж шаардвал, Францад нэг өөр, Англид бас өөр байх нь бурхны таалал юм гэж тэр ичгүүргүй хариулах байх аа. Гэвч мань нөхөр Уэстон, аливаа ухаалаг бодлыг гүйцэд үгүйсгэдэг иймэрхүү нотолгоог баримтлахгүй нь илэрхий биз.

	
Капиталист аль болохоор их ашиг авахыг хүсэх нь маргаангүй. Гэвч бидний зорилт бол капиталистын хүсэл бодлын тухай ярилцах биш, харин түүний хүчин чадал энэ хүчин чадлын хэмжээ хязгаар, тэр хэмжээ хязгаарын шинж чанарыг судлах явдал мөн.

	
2. ҮЙЛДВЭРЛЭЛ, ЦАЛИН, АШИГ

	 

	Иргэн Уэстоноос бид нарт уншиж өгсөн илтгэлийн утгыг самрын ясанд багтааж болох юм. Түүний бодож байгаа бүх бодол нь гэвэл: Хэрэв ажилчин анги, мөнгөн хэлбэрээр 4 шиллингийн цалинтай байгаад капиталистаас шаардсаар 5 шиллинг болгож чадлаа ч гэхэд капиталист, ажилчинд таваарын хэлбэрээр буцааж төлөхдөө 5 шиллингийн өртөгтэй таваарын оронд 4 шиллингийн өртөгтэй таваарыг өгнө. Иймд ажилчин анги цалин нэмэгдэхээс өмнө 4 шиллингээр худалдан авч байсан юмаа, 5 шиллингээр худалдан авдаг болох билээ. Яагаад ийм болчхов? Яагаад капиталист 4 шиллингийн үнэтэй юмыг 5 шиллингийн өртгөөр өгөх болоов? гэвэл ажлын цалингийн хэмжээ тогтмол байдаг юм. Гэвч яагаад түүнийг 4 шиллингийн өртөгтэй таваараар тогтоов? Юунд 3 буюу 2 шиллинг, эсхүл ямар нэг өөр өртгөөр тогтоогоогүй юм? Хэрэв цалингийн хязгаарыг капиталист ажилчин хоёрын аль алины дур зоригоос шалтгаалдаггүй эдийн засгийн ямар нэг хууль тогтоодог бол иргэн Уэстон, юуны өмнө энэ хуулийг тодорхой ярьж, нотлууштай байсан юм. Түүгээр ч барахгүй тухайн хэсэг хугацаа нэг бүрд үнэхээр төлсөн цалингийн хэмжээ нь чухал хэрэглэгдэх цалингийн хэмжээтэй ямагт яг тохирч байдаг бөгөөд түүнээс ер гаждаггүй юм гэж Уэстон нотолбол зохих байсан юм. Нөгөө талаар, хэрэв цалингийн хэмжээний тухайн хязгаар нь дан ганц, капиталистын дур зоригоос эсхүл түүний шуналын хэмжээ хязгаараас шалтгаалдаг бол тэр нь зохиомол хязгаарлал мөн бөгөөд тийм хязгаарлалт байх хэрэг алга байна. Түүнийг капиталист дур зоригоороо өөрчилж болох юм, ийм ч учраас түүнийг өөрийнх нь дур зоригийн эсрэг бас өөрчилж болох юм.

	
Иргэн Уэстон өөрийнхөө онолыг дор дурдсан жишээгээр дүрслэн үзүүлж байна. Үүнд: хэрэв төмпөн дотор хэдэн хүнд зориулсан шөл байна гэхэд халбаганы хэмжээг томсгосноос болж тэр шөл их болохгүй гэнэ. Энэ жишээ над нэлээд болхи бүдүүлэг2 мэт санагдаж байгаад иргэн Уэстон над бүү гомдог. Түүний энэ жишээг үзэхтэй зэрэг Менений Агриппын хийсэн адилтгал миний санаанд орж ирэв. Ромын плебейчууд ромын патрицуудыг эсэргүүцэн бослого гаргахад Агрипп тэдэнд хэлэхдээ, патрицийн хэвэл, төрийн биеийн плебей эрхтнийг тэжээдэг юм гэж хариулжээ. Гэвч нэг хүний ходоодыг цатгаж байгаад нөгөө хүний эрхтнийг тэжээж байна шүү дээ гэж Агрипп нотлон харуулж чадсангүй. Ажилчдын хооллодог тэр төмпөнд үндэстний хөдөлмөрийн бүх бүтээгдэхүүн байдаг бөгөөд түүнээс нэлээд арвин юм авъя гэхэд нь төмпөнгийн хэмжээ бага буюу түүн дотор байгаа зүйл хомс учир саад хийж байгаа юм биш, харин ажилчдын халбага даанч жижиг байгаа явдал саад хийж байгааг иргэн Уэстон өөрөө мартжээ.

	Капиталист, ямар арга замаар 4 шиллингийн юмыг 5 шиллингийн юм болгон эргүүлж өгөх бололцоо олж аваав гэвэл худалдаж байгаа таваарынхаа үнийг нэмэгдүүлж байж тийм бололцоотой болжээ. Гэвч үнэ нэмэгдэх, бүр ерөнхийлбөл таваарын үнэ өөрчлөгдөх явдал бас таваарын үнэ өөрөө ганцхан капиталистын дур зоригоос шалтгаалах уу? Эсхүл энэ дур зоригоо биелүүлэхэд нь тодорхой нөхцөлүүд хэрэгтэй болох уу? Хэрэв ийм нөхцөлүүд хэрэггүй байдаг бол зах зээлийн үнэ нэмэгдэх, буурах явдал түүний тасралтгүй өөрчлөгдөх нь тайлж болшгүй оньсого болж байна.

	Хөдөлмөрийн үйлдвэрлэх хүчин, хэрэглэж байгаа капитал ба хөдөлмөрийн хэмжээ, мөн бүтээгдэхүүний өртгийг үнэлдэг мөнгөний өртгийн аль алинд нь ямар ч өөрчлөлт гараагүй, харин зөвхөн цалингийн хэмжээнд өөрчлөлт гарсан юм гэж бид үзэж байгаа болохоор цалин тэгж нэмэгдсэн явдал, таваарын үнэд яаж нөлөөлж болох юм бэ? гэвэл тэдгээр таваарын эрэлт, нийлүүлэлт хоёрын хоорондын бодит харьцаанд нөлөөлдөг учраас л тэгж нөлөөлж байгаа юм.

	Ажилчин ангийг бүхэлд нь авч үзэхэд өөрийнхөө орлогыг амин чухал хэрэгцээний зүйлд зарцуулдаг бөгөөд аргагүй зарцуулах болдог гэдэг бол туйлын үнэн. Иймээс цалингийн хэмжээг нийтэд нь нэмэгдүүлэх явдал нэн чухал хэрэгцээний зүйлийн эргэлтийг нэмэгдүүлдэг болохоор тэдгээрийн зах зээлийн үнийг мөн л нэмэгдүүлнэ. Эдгээр зүйлийг үйлдвэрлэн гаргадаг капиталистууд, өөрөөсөө төлдөг цалинг ч нэмэгдүүлж алдсан алдагдлаа таваарынхаа зах зээлийн үнийг нэмэгдүүлж байж нөхдөг юм. Чухал хэрэгцээний зүйл үйлдвэрлэдэггүй өөр капиталистуудад уг хэрэг ямар байх вэ? Ийм капиталистууд цөөн байдаг юм гэж бодсоны хэрэггүй. Үндэсний бүтээгдэхүүний гуравны хоёрыг нь хүн амын тавны нэг хэсэг хэрэглэдгийг та бүгд хэрэв анхаарч үзвэл (гэтэл үндэсний бүтээгдэхүүнийг хүн амын долооны нэг хэсэг хэрэглэдэг гэж саявтар төлөөлөгчдийн Танхимын нэг гишүүн нотолсон билээ) үндэсний бүтээгдэхүүний хэчнээн их хэсгийг гоёл чимэглэлийн зүйлс болгон үйлдвэрлэх ёстой буюу түүгээр арилжин солих ёстойг бас хэчнээн их хэмжээний чухал хэрэгцээний зүйлсийг зарц, агт хөлөг, муур зэргийн зардалд үрж тарах ёстойг ойлгоцгоох биз. Чухал хэрэгцээний зүйлсийн үнэ нэмэгдэх үед тэгж үрж тарах явдал ямагт нэлээд багасдагийг бид туршлагаас мэддэг билээ.

	Тэгэхлээр чухал хэрэгцээний зүйлсийг үйлдвэрлэдэггүй капиталистуудын байдал ямар байх вэ? Цалин нийтдээ нэмэгдсэнээс болж ашгийн норм буурсан явдлыг таваарынхаа үнийг нэмэгдүүлснээр нөхөж чадахгүй, учир нь эдгээр таваарыг эрэх эрэлт нэмэгдэхгүй юм. Тэдгээрийн орлого хорогдох бөгөөд үнэ нь улам нэмэгдэж байгаа нөгөө л хэмжээний чухал хэрэгцээний зүйлсийг худалдан авахад тэрхүү хорогдож байгаа орлогоосоо тэд аргагүй илүү төлөх ёстой болно. Энэ ч бас бага хэрэг. Тэдгээрийн орлого хорогдож байгаа болохоор тэд гоёл чимэглэлийнхээ зүйлсийн зардлыг багасгах болно, тэгээд энэ мэтээр өөр өөрсдийнхөө таваарыг харилцан эрэх эрэлт нь ч багасна. Эрэлт ингэж багассанаас болж тэдний таваарын үнэ буурна. Ингэхлээр үйлдвэрийн энэ салаа мөчрүүдэд ашгийн норм буурах явдал, зөвхөн цалинг нийтэд нь нэмэгдүүлснээс болохгүй, харин цалинг нийтэд нь нэмэгдүүлэх, чухал хэрэгцээний зүйлсийн үнийг нэмэгдүүлэх, бас гоёл чимэглэлийн зүйлсийн үнийг бууруулах хамтын ажиллагаанаас болдог юм.

	Үйлдвэрийн янз бүрийн салаа мөчирт орсон капиталын ашгийн норм ийм зөрөөтэй болсноос юу болох вэ? гэвэл ер нь үйлдвэрлэлийн янз бүрийн хүрээнд ашгийн дундаж норм ямар нэг шалтгаанаар зөрөөтэй болдог шиг тийм л юм болно. Капитал, хөдөлмөр хоёр хамгийн бага ашигтай салаа мөчрөөс хамгийн их ашигтай салаа мөчир лүү шилжин орох бөгөөд капитал, хөдөлмөр хоёрын ингэж шилжих процесс нь үйлдвэрийн нэг салаа мөчирт нийлүүлэлт нь өсөн нэмэгдэж байгаа эрэлтийн адил илүү болоогүй цагт, харин нөгөө салаа мөчирт эрэлтийнхээ дагуу багасаж унаагүй цагт үргэлжилсээр байх болно. Энэ өөрчлөлт гарсны дараа ашгийн ерөнхий норм үйлдвэрлэлийн бусад салаа мөчрүүдэд дахин тэгширдэг юм.

	Янз бүрийн таваарын эргэлт, нийлүүлэлтийн харьцаа өөрчлөгдсөний улмаас ингэж хэвийн байдал алдагдах явдал үүсдэг болохоор шалтгаан нь арилмагц нөлөө нь зогсож үнэ ч урьдынхаа хэмжээ ба тэнцвэрт эргэж ордог юм. Цалин нэмэгдсэнээс болж буурсан ашгийн норм үйлдвэрийн зарим нэг салаа мөчрөөр хязгаарлагдахгүй, харин түгээмэл болдог юм. Бидний бодож байгаагаар бол хөдөлмөрийн үйлдвэрлэх хүчин, бүтээгдэхүүний нийт хэмжээ хоёрын алинд нь ч өөрчлөлт гарахгүй, харин бүтээгдэхүүний тухайн хэмжээл өөрчлөгдмөөр байгаа юм. Бүтээгдэхүүний ихэнх хэсэг нь чухал хэрэгцээний зүйлсийн хэлбэртэй байх ба багахан хэсэг нь гоёл чимэглэлийн зүйлсийн хэлбэртэй байдаг. Эсхүл багахан хэсэг нь гадаадын гоёл чимэглэлийн зүйлсээр арилжигдаад анхныхаа хэлбэрээр хэрэглэгдэх болно, эсхүл эх орны бүтээгдэхүүний ихэнх хэсэг нь гадаадаас авах гоёл чимэглэлийн оронд бас л гадаадын чухал хэрэгцээний зүйлсээр арилжигдах болно гэсэн үг. Иймд цалингийн хэмжээ нийтдээ нэмэгдэхэд зах зээлийн үнэ түр зуур тогтвороо алдсаны дараа зөвхөн ашгийн норм нийтдээ буурдаг болохоос биш, таваарын үнийг яавч удаан хугацаагаар өөрчлөхгүй.

	Хэрэв цалингийн бүх нэмэгдлийг чухал хэрэгцээний зүйлсэд зарцуулдаг юм гэдэг таамаглалыг дээр дурдсан нотолгоондоо баримталж байна гэж над хэлбэл, иргэн Уэстонд л нэлээд аятай таамаглал болж дээ гэж би хариулна. Хэрэв цалингийн нэмэгдэл, ажилчдын хэрэглээнд урьд өмнө хэрэглэдэггүй зүйлсэд зарцуулагддаг болсон байвал тэдний худалдан авах чадал үнэхээр нэмэгдсэнийг нотлох шаардлагагүй байх сан. Гэтэл гагцхүү цалин нэмэгдсэний үрээр тэдний худалдан авах чадал дээшилсэн учраас ажилчдын худалдан авах нэмэгдсэн чадал нь капиталистуудын худалдан авах хорогдсон чадалтай яг тохирч байх ёстой. Тэгвэл таваарыг эрэх нийт хэмжээ нэмэгдэхгүй, харин тэр эрэлтийн бүрэлдэхүүн хэсэг өөрчлөгдөх сөн билээ. Нэг талд эрэлт дээшлэвч нөгөө талд эрэлт хорогдсоноор тэнцэх болно. Энэ мэтээр эрэлтийн нийт хэмжээ өөрчлөгдөхгүй үлддэг учраас таваарын зах зээлийн үнэнд ямар ч өөрчлөлт гарахгүй. Энэ мэтээр бид, нэг бол цалингийн нэмэгдэл нь хэрэглээний бүх зүйлд адил тэгш зарцуулагдана. Тэгвэл ажилчин ангийн эрэлт ихсэхдээ капиталист ангийн эрэлт хорогдсоноор нөхөгдөх ёстой. Нэг бол цалингийн нэмэгдлийг зах зээлийн үнэ түр зуур нэмэгдсэн зарим нэгэн зүйлсэд л зарцуулагдана, тэгвэл чухам үүнээс л болж зарим нэг салаа мөчирт ашгийн норм нэмэгдэх ба үйлдвэрийн бусад салаа мөчирт ашгийн норм нэг адил буурч унах явдал капитал, хөдөлмөр хоёрыг хуваарилахад өөрчлөлт гаргах бөгөөд энэ өөрчлөлт, үйлдвэрийн нэг салаа мөчирт нийлүүлэлт нь нэг адил нэмэгдсэн эрэлтээс илүү болтол, харин нөгөө салаа мөчирт нэг адил хорогдсон эрэлт буурч багасах хүртэл үргэлжлэх болно гэдэг ийм хоёр зүйлийн аль нэгийг нь сонгож авах болно.

	Нэг дэх таамаглалаар бол таваарын үнэнд ч өөрчлөлт гарахгүй, хоёрдох таамаглалаар бол зах зээлийн үнэ бага зэрэг хэлбэлзсэний дараа таваарын арилжааны өртөг, хуучин хэмжээндээ хүртэл буурч унана. Хоёр таамаглал хоёулынхаар нь бол цалингийн хэмжээ нийтдээ нэмэгдэхэд эцсийн эцэст ашгийн норм нийтдээ унаж хорогдохоос өөр ямар ч уршиг гаргахгүй гэж байна.

	Иргэн Уэстон та бүгдийн бодолд нөлөөлөхийг хүсэхдээ английн хөдөө аж ахуйн ажилчдын цалин 9 шиллинг байсныг нь 18 шиллинг болтол нийтэд нь нэмэгдүүлснээс ямар бэрхшээл гарах вэ? гэдэгт та бүгдийг бодоцгоож үзэхийг шаардсан юм. Чухал хэрэгцээний зүйлсийг эрэх эрэлт асар их нэмэгдэж үнэ нь айхавтар их дээшлэхийг бодоцгоо гэж тэр хашхирч байв. Ингэхлээр, хэдийгээр Америкийн Нэгдсэн улсад хөдөө аж ахуйн бүтээгдэхүүний үнэ Английнхаас дутуу байдаг боловч, хэдийгээр Америкийн Нэгдсэн улсад хөдөлмөр, капитал хоёрын хоорондох ерөнхий харьцаа нь Английнх шиг байдаг боловч, хэдийгээр Америкийн Нэгдсэн улсад бүхэл жилийн бүтээгдэхүүний хэмжээ Английнхаас нэлээд бага байдаг боловч Америкийн хөдөө аж ахуйн ажилчны дундаж цалин нь, Английн хөдөө аж ахуйн ажилчны дундаж цалингаас хоёр гаруй дахин илүү гарч байдгийг та бүгд мэдэх биз. Тэгвэл манай найз, яах гэж сүр бадруулаад байна вэ? гэвэл үнэхээр бидний өмнө тулгарч байгаа асуудлаас бултаж гарах гэсэн хэрэг биз. Цалинг 9 шиллинг байсныг нь 18 шиллинг хүртэл гэнэт нэмэгдүүлнэ гэдэг бол түүний хэмжээг гэнэт 100%-иар ихэсгэнэ гэсэн хэрэг. Гэвч Англид цалингийн нийт хэмжээг 100%-иар нэмэгдүүлж болох уу? гэдэг асуудлыг бид огт авч хэлэлцээгүй байна. Практикийн тохиолдол бүрд тухайн учир байдлаас шалтгаалж түүнтэй тохирч ингэж цалин нэмэгдэх хэмжээ бидэнд огт падгүй юм. Цалингийн хэмжээ ингэж нэмэгдэх нь нэг хувиас хэтрэхгүй байлаа ч гэсэн хамаагүй харин цалингийн хэмжээ нийтдээ нэмэгдэж цаашдаа юу болохыг бид судлах л хэрэгтэй юм.

	Ингээд бид цалинг 100%-иар нэмэгдүүлэх гэсэн манай найз Уэстоний зохиомлоор бодож гаргасан зүйлийг орхиж, 1849-өөс 1859 он хүртэлх хугацаанд Их Британид цалин үнэхээр нэмэгдсэн явдалд та бүгдийн анхаарлыг хандуулъя.

	1848 онд гарсан ажлын арван цагийн хууль буюу ажлын өдрийг 10 1/2 цаг болгох тухай хуулийг та бүхэн цөм мэдэж байгаа биз. Энэ бол эдийн засгийн нэг аугаа их өөрчлөлт мөн гэдгийг бид биеэрээ үзсэн билээ. Энэ хууль нь ямар нэгэн орон нутгийн чанартай үйлдвэрт цалинг гэнэт албадан нэмэгдүүлсэн юм биш, харин дэлхий дахины зах зээл дээр Англи ноёрхож байгаа явдлыг хангагч үйлдвэрийн голлох салаа мөчрүүдэд болсон хэрэг юм. Энэ бол даан ч тохиромжгүй нөхцөлд цалинг нь нэмэгдүүлсэн хэрэг болжээ. Энэ хууль бол Английн үйлдвэрийг оршуулах хонхны нь дуу боллоо гэдгийг хөрөнгөтний ашиг сонирхлыг албан ёсоор хамгаалагч доктор Юр, профессор Сениор хоёр мөн бусад эдийн засагчид нотолсон бөгөөд манай найз Уэстонийг бодвол нэлээд үндэстэй баталгаагаар нотолсон юм гэж би ч хэлэх ёстой. Энэ бол цалинг жирийн нэг нэмэгдүүлсэн явдал биш, харин хэрэглэгдэж байгаа хөдөлмөрийн хэмжээ багассанаас улмаар ингэж багассаны улмаас энэ үндсэн дээр тэгж нэмэгдэх болсныг тэд нотолсон юм. Капиталистаас салгах гэж байгаа 12 дахь цаг бол чухамдаа капиталистуудын ашиг олж авдаг ганц цаг нь байгаа юм гэж тэд нотолсон юм. Тэд, хуримтлал багасна, үнэ нэмэгдэнэ, зах зээлээ алдана, үйлдвэрлэл буурна үүнээс болж цалин дахиад буурч бүрмөсөн үгүйрэн хоосорно гэдгээр айлгаж байв. Тэр ч байтугай Максимилин Робеспьерын максимум хууль3 ч энэ хуулийн дэргэд юу ч биш гэж хэлж байсан нь бас ч ортой юм. Гэтэл хэрэг дээрээ юу байв? гэвэл ажлын өдөр багасаж байсан боловч фабрикийн ажилчны мөнгөн цалин нэмэгдсэн; фабрикт ажилладаг ажилчдын тоо нэлээд их өссөн; фабрикийн бүтээгдэхүүний үнэ зогсолтгүй унасан, фабрикийн ажилчдын хөдөлмөрийн үйлдвэрлэх хүч гайхамшигтай их хөгжсөн; фабрикийн таваарыг борлуулах зах зээл урьд үзэгдээгүйгээр улам улам өргөжсөн билээ. 1860 онд Манчестерт Шинжлэх ухааныг хөгжүүлэх нийгэмлэгийн хурал дээр ноён Ньюман өөрөө, бас доктор Юр, Сениор нар болоод бусад эдийн засгийн ухааны албан ёсны төлөөлөгчид алдаа гаргасан юм, гэтэл ард түмний зөн зөв байжээ, гэж ноён Ньюманы зөвшөөрөн хүлээж байсныг би сонссон билээ. Би профессор Фрэнсис Ньюманы тухай биш харин 1793-аас 1856 он хүртэлх үеийн түүхийг ноён ТОМАС ТУК дэс дараалан тодорхойлж бичсэн «Үнийн түүх» гэдэг гайхамшигтай зохиолыг зохиож нийтлэхэд нэмрээ оруулсан эдийн засгийн шинжлэх ухаанд алдар хүндтэй ноён В. Ньюманы4 тухай ярьж байна. Хэрэв манай найз Уэстоний (...) цалингийн өөрчлөгддөггүй тухай, бүтээгдэхүүний хэмжээ өөрчлөгддөггүй тухай, хөдөлмөрийн үйлдвэрлэх хүч өөрчлөгддөггүй тухай, капиталистуудын өөрчлөгддөггүй ба ноёрхож байдаг санаа зоригийн тухай зууралдангуй үзэл санаа5 мөн Уэстоний бусад өөрчлөгддөггүй, бүрэн төгс гэдэг нь зөв юм сан бол профессор Сениорын урьдчилан хэлсэн бүрхэг зүйл ч зөв болж, харин бүр 1816 онд ажилчин ангийг чөлөөлөх эхний бэлтгэл алхам бол ажлын өдрийг нийтэд нь багасгах явдал мөн гэж тунхагласан бөгөөд нийтийн боддог бодлыг тас зөрж зориг гаргаж Нью-Лэнарк дахь өөрийн хувийн үйлдвэрт ажлын өдрийг үнэхээр хорогдуулсан Роберт Оуэных буруу байх сан билээ.

	Ажлын өдрийг 10 цаг болгосон хууль нэвтэрч, түүнээс болж цалин нэмэгдэж байх зуур Их Британид хөдөө аж ахуйн ажилчдын цалин нийтдээ нэмэгдэх явдал бас үзэгдсэн бөгөөд түүний шалтгааныг энд дурдсаны хэрэггүй юм.

	Хэдийгээр энэ зүйл миний шууд зорилгод хэрэггүй боловч та нарт буруу ташаа ойлголт төрүүлэхгүйн тулд би энд урьдчилсан хэдэн зүйлийг тайлбарлая.

	Хэрэв нэг хүн долоо хоногт 2 шиллингийн цалин авч байгаад цалин нь 4 шиллинг болж нэмэгдвэл цалингийн хэмжээ 100% нэмэгдсэн болно. Хэрэв цалингийн хэмжээ нэмэгдсэн талаас нь авч үзвэл тэр нь асар их юм шиг санагдаж болох юм. Гэвч долоо хоногт 4 шиллинг авч байгаа жинхэнэ цалингийн дүн хэмжээ бол юмгүй бага, дөнгөж амь зогоох төдий зүйл юм. Иймд цалингийн хэмжээ нэмэгдсэн гэдэг сүржүүн их процентод хууртах хэрэггүй. Түүний эхний дүн хэмжээ ямар байсан юм бэ? гэж та нар ямагт асууж байх хэрэгтэй.

	Тэгээд долоо хоногт 10 ажилчин хүн бүр 2 шиллинг, 3 ажилчин хүн бүр 5 шиллинг, бас 5 ажилчин хүн бүр 11 шиллинг авдаг бол долоо хоногт энэ 20 хүн нийлээд 100 шиллинг буюу 5 фунт стерлинг авна гэдгийг ойлгоход бэрх биш юм. Хэрэв тэдний долоо хоногийн цалингийн нийт хэмжээ 20% нэмэгдлээ гэж бодвол, 5 фунт стерлинг байснаа 6 болж нэмэгдэнэ. Үнэндээ 10 ажилчны цалин өөрчлөгдөөгүй боловч 5 хүнтэй хэсэг ажилчны цалин хүн бүрд 5 байснаа 6 шиллинг болж нэмэгдээд, 5 хүнтэй нөгөө хэсэг ажилчных нь 55 байснаа 70 шиллинг болж нэмэгдэж дундыг баримталбал цалингийн нийт хэмжээ 20 хувиар нэмэгдлээ гэж хэлж болох юм. Үүгээр бол ажилчдын тэн хагасынх нь байр байдал огт дээшилсэнгүй, 1/4 хэсгийнх нь байр байдал тун бага хэмжээгээр дээшилж харин үлдсэн 1/4 хэсгийнх нь байр байдал үнэхээр дээшилжээ. Гэвч хэрэв дундаж дүн хэмжээгээр хөөцөлдөх юм бол энэ 20 ажилчны цалингийн нийт хэмжээ 20%-иар нэмэгдсэн байх боловч эдгээр ажилчдыг хөлслөн хэрэглэдэг бүх капитал тэдний үйлдвэрлэсэн таваарын үнийн тухай ярьж байгаа болохоор цалингийн дундаж нэмэгдэл нь ажилчин бүгдэд адилхан хүртэцтэй болсон тэр үеийнх шиг л яг тийм байх болно. Англи, Шотладын янз бүрийн хошуу нутагт хөдөө аж ахуйн ажилчдын цалин янз бүр байдаг бөгөөд цалинг нэмэгдүүлсэн явдал ч ажилчдад маш харилцан адилгүй нөлөөлсөн юм.

	Эцэст нь яг цалинг тэгж нэмэгдүүлэх үеэр: Оростой хийсэн дайны улмаас гарсан шинэ албан татвар, хөдөө аж ахуйн ажилчдын орон сууцыг олноор нь нурааж түвэргэсэн зэрэг зарим нэг хүчин зүйл муугаар нөлөөлсөн юм.

	Өчнөөн олон зүйлийг урьдчилан хэлээд би, 1849-өөс 1859 он хүртэлх үед Их Британийн хөдөө аж ахуйн ажилчдын цалингийн дундаж хэмжээ барагцаалбал 40%-иар дээшилжээ гэсэн зүйлийг гаргаж ирж байгаа юм. Үүнийг нотлохын тул би өргөн их, тодорхой материалыг гаргаж чадах боловч миний өмнө тулгарсан зорилгоос болж Лондон дахь урлагийн нийгэмлэгт «газар тариаланд хэрэглэж байгаа хүчний» тухай гэдэг сэдвээр 1860 онд талийгаач ноён Жон. Ч. Мортоны уншсан ариун санаат шүүмжлэлийн чанартай товч тодорхой илтгэлийг дурдахад хангалттай гэж үзэж байна. Ноён Мортон, Шотландын 12, Английн 35 хошуу нутагт оршин сууж байсан бараг 100 фермерүүдээс цуглуулсан данс тайлан зэрэг бусад жинхэнэ баримт бичгээс эш татаж үзүүлсэн юм.

	Манай найз Уэстоний үзлээр бол ялангуяа хэрэв 1849—1859 онуудад фабрикийн ажилчдын цалин нэгэн зэрэг нэмэгдсэнийг анхаарч үзвэл, хөдөө аж ахуйн бүтээгдэхүүний үнэ асар их нэмэгдэх ёстой болно. Харин үнэн хэрэг дээрээ юу болов? гэвэл Оростой хийсэн дайн ба 1854—1856 онуудад удаа дараагаар ургацгүй жилүүд болж байсныг харгалзалгүй Английн хөдөө аж ахуйн үндсэн бүтээгдэхүүн болдог улаан буудайн дундаж үнэ 1838—1848 онуудад квартер6 бүр нь 3 фунт стерлинг хавилдуу байснаа 1849—1859 онуудад квартер бүр нь барагцаалбал 2 фунт стерлинг 10 шиллинг болж унасан юм. Энэ нь хөдөө аж ахуйн ажилчдын дундаж цалин 40 хувиар нэмэгдэж байхад улаан буудайн үнэ 16 хувь гаруйгаар буурч байх нь байна. Мөн тэр хугацаанд хэрэв түүний төгсгөлийг эхлэлттэй нь, өөрөөр хэлбэл, 1859 оныг 1849 онтой зэрэгцүүлж үзвэл албан ёсоор бүртгэгдсэн үгүйрэн хоосрогчид 934 419 хүн байснаа 860 470 хүн буюу 73 949 хүнээр хорогджээ. Энэ нь тун ялимгүй хорогдол байснаар барахгүй, сүүлийн жилүүдэд хорогдохоо бүр зогссон боловч хорогдсоор л байгаа юм гэдгийг би батална.

	Талх тарианы тухай хууль өөрчлөгдсөнөөс болж 1849-өөс 1859 хүртэлх үеийг 1838-аас 1848 он хүртэлх үетэй харьцуулахад талх тариаг гадаадаас авах явдал хоёр гаруй дахин илүү болсон гэж хэлж болох юм. Тэгвэл үүнээс юу болох вэ? Иргэн Уэстоний үзлээр бол уг эрэлт тус улсын гадаад дотоодод гарч байгаа эсэхээс шалтгаалдаггүй өсөн нэмэгдэж байгаа эрэлтийн нөлөө, тэр хэвээр байдаг болохоор гадаадын зах зээлийн эрэлт ингэж гэнэт асар ихээр тасралтгүй нэмэгдэхэд хөдөө аж ахуйн бүтээгдэхүүний үнийг маш ихээр нэмэгдүүлэх ёстой байсан юм. Харин үнэн хэрэг дээрээ юу болов? Ургацгүй байсан хэдэн жилээс гадна энэ үеийн турш тариа будааны үнэ хачин их унаж байгаа тухай гомдол Францад байнга дуулддаг байсан, Америкчууд хөдөө аж ахуйнхаа илүүдсэн бүтээгдэхүүнийг байн байн аргагүй шатааж байсан, хэрэв ноён Уркартын үнийг үнэмших юм бол америкчуудын өрсөлдөөн нь оросынхны хөдөө аж ахуйн бүтээгдэхүүний Европын зах дээл дээр гаргах явдлыг тасалсан учир Америкийн Нэгдсэн улсад болсон иргэний дайныг орос улс урамшуулж байсан юм гэнэ билээ.

	Хэрэв, иргэн Уэстоний нотолгоог хийсвэр хэлбэрт нь оруулж үзвэл, тэр нь аливаа эрэлт нэмэгдэхдээ ямагт бүтээгдэхүүний тухайн зохих хэмжээн дээр үндэслэдэг юм. Ийм учраас тэгж нэмэгдэх явдал, шаардагдаж байгаа таваарын нийлүүлэлтийг хэзээ ч нэмэгдүүлэхгүй, харин зөвхөн мөнгөн үнийг нь нэмэгдүүлж болох юм. Гэвч хамгийн жирийн ажиглаад үзэхэд ч гэсэн заримдаа эрэлт нэмэгдэхдээ таваарын зах зээлийн үнийг огт өөрчилдөггүй бөгөөд заримдаа нийлүүлэлтийн өсөлттэй дагалдан гарч ирдэг зах зээлийн үнийн зөвхөн түр зуур нэмэгдэх явдлыг үүсгэдэг юм. Нийлүүлэлтийн энэ өсөлт бол үнийг хуучин хэмжээнд нь хүртэл бууруулдаг бөгөөд заримдаа хуучин хэмжээнээс ч доошилдог юм. Эрэлт нэмэгдэхдээ цалин өсснөөс буюу эсхүл ямар нэг өөр шалтгаанаас боллоо ч гэсэн уг асуудлын нөхцөл байдлыг огт өөрчлөхгүй. Иргэн Уэстоний үзлээр бол энэ ерөнхий үзэгдэл, цалин нэмэгдүүлэх онцгой үед гардаг үзэгдэл шиг тайлбарлахад бэрх байсан гэнэ билээ. Ийм учраас бидний авч үзэж байгаа асуудалд түүний нотолгоо ямар ч юмыг баталж чадахгүй байна. Тэр нотолгоо эрэлт нэмэгдсэний улмаас нийлүүлэлт нэмэгддэг хуулиудыг иргэн Уэстон ялган салгаж мэддэггүйг л харуулж байгаа болохоос биш, харин зах зээлийн үнэ туйлын их нэмэгдэж байгааг огт харуулахгүй байгаа юм.

	
3. ЦАЛИН, МӨНГӨ

	 

	Санал шүүмжлэл явагдсаны маргааш нь манай найз Уэстон өөрийн хуучин нотолгоогоо шинэ хэлбэртэй болгов. Мөнгөн цалин нийтдээ нэмэгдэхэд уг цалинг тавьж олгохын тулд бэлэн мөнгө их хэрэгтэй болдог гэж тэр хэлжээ. Хэрэв, гүйлгээнд байгаа мөнгөний тоо хэмжээ нь өөрчлөгддөггүй юм бол нэмэгдсэн мөнгөн цалинг гүйлгээнд байгаа тэр өөрчлөгддөггүй мөнгөнөөс яаж олгож болох юм бэ? Анх нь ажилчны мөнгөн цалин нэмэгдэвч ажилчинд хүртдэг тавааруудын тоо хэмжээ өөрчлөгддөггүй байснаас бэрхшээлтэй байсан юм. Одоо бол таваарын тоо хэмжээ өөрчлөгдөхгүй байвч мөнгөн цалин нэмэгддэгээс бэрхшээлтэй болж байна. Хэрэв та нар иргэн Уэстоний анхны догмыг зөвшөөрөхгүй бол, түүний зохиосон бэрхшээлүүд аяндаа арилах нь илэрхий юм.

	Гэвч, мөнгөний гүйлгээний тухай энэ асуудал, бидний авч үзэж байгаа зүйлд ямар ч холбогдолгүй юм гэдгийг би та нарт харуулъя.

	Танай оронд төлбөрийн механизм, Европын аль ч улсынхаас нэлээд гүйцэд боловсорсон байгаа юм. Банкны систем өргөн дэлгэрч, бөөгнөрсний үрээр зохих тэр хэмжээний өртгийг гүйлгээнд оруулахын тулд, мөн зохих тэр хэмжээний буюу илүү их арилжаа хийхийн тулд хавьгүй бага мөнгө хэрэглэгдэж байна. Жишээлбэл: Цалингийн талаар аваад үзэхэд Английн фабрикийн ажилчин өөрийнхөө цалинг долоо хоног тутам мухлагийн худалдагчид шилжүүлдэг, тэр худалдагч долоо хоног тутам тэр мөнгийг банкны эзэнд тушааж өгнө, сайх эзэн нь долоо хоног тутам уг мөнгийг фабрикийн эзэнд эргүүлэн өгдөг бөгөөд энэ эзэн нь ажилчдынхаа хөлсөнд нь өгдөг иймэрхүү янзтай байна. Ийм механизмын үрээр долоо хоногт өнөөх л нэг эргэлтээ дахидаг цорын ганц соверенаар7, жишээ нь жилдээ 52 фунт стерлингийн цалинтай ажилчны цалинг төлж болох юм. Англид ч гэсэн энэ механизм, Шотландынхоос нэлээд муу хөгжсөн байдаг газар бүр адилгүй байдаг бөгөөд ийм учраас газар тариалангийн зарим мужийг дан фабрик голлосон мужуудтай зүйрлэж үзэхэд нэлээд бага хэмжээний өртгийг гүйлгэхэд нэлээд их мөнгө шаардагддагийг бид олж үзнэ.

	Хэрэв та нар Ла-маншийн хоолойн цаад талд гарч үзвэл эх газар дээр мөнгөн цалин Английнхаас нэлээд бага мөртөө Герман, Итали, Швецари, Францад уг цалин нэлээд их мөнгө хэрэглэн гүйдгийг харцгаах биз. Тэнд нэг совереныг банкны эзэн тийм ч хурдан шүүрч авч чаддаггүй бөгөөд үйлдвэрийн капиталистад бас тийм ч хурдан эргэж очдоггүй болохоор Англид жилийн турш 52 фунт стерлинг гүйлгэж байсан ганц соверены оронд тэнд бол жилийн 25 фунт стерлингийн үнэтэй цалингийн гүйлгээнд 3 соверен хэрэгтэй болж магадгүй юм. Энэ мэтээр Европын эх газрын орнуудыг Англитай харьцуулж үзээд бага мөнгөн цалин гүйлгээндээ их мөнгөн цалинг бодвол нэлээд их бэлэн мөнгө шаарддагийг та нар тэр дороо олж харж болох боловч энэ бол үнэндээ зүгээр техникийн асуудал мөн бөгөөд бидний авч үзэж байгаа зүйлд огт холбогдолгүй юм.

	Миний мэдэх хамгийн шилдэг тооцоогоор бол Английн ажилчин ангийн жилийн орлогыг 250 сая фунт стерлингээр үнэлж болох юм. Энэ их мөнгийг гүйлгэхийн тулд барагцаалбал 3 сая фунт стерлинг хэрэглэж байна.

	Цалин 50%-иар нэмэгдлээ гэж бодъё. Тэгвэл урьд 3 сая фунт стерлинг хэрэгтэй байсан бол одоо 4,5 сая фунт стерлинг хэрэгтэй болно. Ажилчид, өдөр тутмынхаа зардлын ихэнхэд нь мөнгө, зэс зоос өөрөөр хэлбэл, алттай харьцуулж өртгийг нь хуулиар зориуд тогтоогддог бутардаггүй цаасан мөнгөний адилаар жирийн зооснуудыг хэрэглэдэг болохоор мөнгөн цалинг 50%-иар нэмэгдүүлсэн явдал их бодохдоо л гүйлгээнд нэг сая совереныг нэмж оруулахыг шаардаж байгаа юм.

	Одоогоор Английн банк ба хувийн банкнуудын зооринд ембүү буюу зоос хэлбэрээр хадгалагдаж байгаа нэг сая соверен гүйлгээнд орно. Гэвч энэ нэмэлт нэг сая совереныг гүйлгээнд нэмж цутгах буюу түүний элэгдсэнээс болж гарах жижиг сажиг зардлыг хэмнэж болох бөгөөд гүйлгээний хэрэгсэл дутагдсанаас болж ямар нэг бэрхшээл тохиолддог чухам тийм үед хэмнэлт гаргаж болдог юм. Английн гүйлгээнд байгаа мөнгө нь хоёр том хэсэг болж хуваагддагийг та бүгд мэднэ. Нэг хэсэг нь худалдагчдын хоорондын арилжаанд мөн түүнчлэн эд хэрэглэгчдээс худалдагчдад төлдөг нэлээд их төлбөрт хэрэглэдэг төрөл бүрийн банкны тэмдэгт мөн, нөгөө хэсэг нь жижиглэн худалдаалах худалдаанд хэрэглэдэг металл зоос мөн. Гүйлгээнд байгаа тэр хоёр төрлийн мөнгө, хэдийгээр ялгаатай боловч бие биетэйгээ холбоотой юм. Жишээ нь: 5 фунт стерлингээс дооших нэлээд ихээхэн төлбөрт ч гэсэн алтан зоосыг өргөн хэрэглэж байна. Хэрэв маргааш нь 4,3 буюу 2 фунт стерлингийн үнэтэй банкны тэмдэгтийг гаргачихвал гүйлгээний энэ сүвийг дүүргэж цутгаж байсан алтан зоос даруй шахагдан гарч мөнгөн цалин нэмэгдсэнээс болж хэрэгцээтэй болсон газар луу алтан зоос тэмүүлэх ёстой байх сан билээ. Энэ мэтээр мөнгөн цалин 50%-иар нэмэгдсэнээс болж хэрэгтэй болсон нэг сая совереныг нэг ч соверен нэмэлгүйгээр аргалж болох юм. Ланкаширт нэлээд удаан хугацаанд практик дээр туршиж байсан шиг багаар бич Векселийн гүйлгээг нэмэгдүүлснээр банкны тэмдэгтийн тоог нэмэгдүүлэхгүй байж болох билээ.

	Хэрэв цалингийн хэмжээ нийтдээ (иргэн Уэстоний бодож байснаар хөдөө аж ахуйн ажилчдын цалин, жишээ нь 100%-иар) нэмэгдвэл чухал хэрэгцээний зүйлсийн үнийг нэлээд нэмэгдүүлж Уэстоний үздэгээр олж болдоггүй нэмэгдэл мөнгө шаарддаг бол, цалин нийтдээ буурахдаа чухал хэрэгцээний зүйлсийг мөн тийм хэмжээгээр бууруулах ёстой юм гэнэ. За яах вэ, тийм л болог! 1858—1860 он бол хөвөн эдлэлийн үйлдвэр хамгийн их хөгжсөн жил байсан бөгөөд ялангуяа 1860 онд энэ талаар худалдааны түүхэнд үзэгдээгүй их хөгжсөн, бөгөөд бас энэ үед үйлдвэрийн бусад салаа мөчрүүд ч тун их цэцэглэж байсныг та нар мэднэ. 1860 онд хөвөн эдлэлийн үйлдвэр, мөн түүнтэй холбоотой бусад салаа мөчрүүдийн ажилчдын цалин урьд урьдынхаас илүү их байсан юм. Гэтэл Америкт хямрал болж, тэдгээр ажилчдын цалин ч урьдын хэмжээнээс барагцаалбал дөрвөний нэг хувь хүртэл гэнэт буурчээ. Ингээд цалинг дахин нэмэгдүүлнэ гэхэд 300%-иар нэмэгдэнэ гэсэн хэрэг. Хэрэв цалин 5-аас 20 хувь хүртэл нэмэгдвэл 300%-иар нэмэгджээ гэж бид ярина. Хэрэв цалин 20-иас 5 хүртэл буурвал 75% буурчээ гэж бид ярина. Гэвч нэг нэмэгдэж нэг буурч байгаа тоо хэмжээ ав адил 15 шиллинг байх ёстой билээ. Ингэхлээр энэ нь хэрэв хөвөн эдлэлийн үйлдвэрт шууд ажилладаг ажилчдаас гадна түүнд шууд биш холбогддог бүх ажилчдыг оролцуулбал хөдөө аж ахуйн ажилчдын тооноос бүтэн хагас дахин илүү тооны тийм ажилчдыг хамарсан цалингийн хэмжээний гэнэтийн бөгөөд урьд өмнө үзэгдээгүй өөрчлөлт байв. Гэвч улаан буудайн үнэ буурсан уу? Үгүй, харин 1858-1860 он хүртэлх гурван жилийн дотор квартер бүрийн жилийн дундаж хэмжээ нь 47 шиллинг 8 пенс8 байснаа 1861—1863 он хүртэлх гурван жилийн дотор квартер бүрийн жилийн дундаж хэмжээ нь 55 шиллинг 10 пенс болж нэмэгдсэн юм. Мөнгөний гүйлгээний хувьд гэвэл мөнгө хийх газраас 1860 онд 3 387 102 фунт стерлинг цутган гаргаж байсан бол 1861 онд 8 673 232 фунт стерлинг цутган гаргажээ. Өөрөөр хэлбэл 1861 онд 1860 оныхоос 5 295 130 фунт стерлингийг илүү цутгаж 1861 онд 1860 оныхоос 1 319 000 фунт стерлингээр цөөн банкны тэмдэгт гүйлгээнд байсан нь үнэн юм. Үүнийг хаслаа ч гэсэн цэцэглэлтийн жил болсон 1860 онтой зэрэгцүүлэхэд 1861 онд гүйлгээнд бас л 3 976 130 буюу 4 сая орчим фунт стерлинг илүү байсан юм. Харин энэ хугацаанд Английн банкны алтан нөөц нь үнэндээ зохих хэмжээгээр биш боловч ойролцоо хэмжээгээр багасаж хорогдсон юм.

	1862 оныг 1842 онтой зэрэгцүүлж үзье. Гүйлгээнд байсан таваарын өртөг, тоо маш их нэмэгдсэнээс гадна акц, облигац зэрэгт мөн төмөр замын үнэт цаасан тэмдэгтэд тогтмол төлж байсан капитал ч гэсэн 1862 онд Англи, Уэльс хоёрт 320 сая фунт стерлинг хүрсэн юм. Үүнийг 1842 онд авч үзвэл үнэмшмээргүй их тоо байх сан билээ. Гэлээ ч гэсэн 1862 ба 1842 онд гүйлгээнд байсан мөнгөний ерөнхий тоо бараг адил байжээ. Дан ганц таваарын өртөг асар их нэмэгдсэнээр барахгүй бас мөнгөний арилжаа нийтдээ нэмэгдэхийн хамт, гүйж байсан мөнгөний тоо цаашдаа улам хорогдох хандлагатай байдгийг та нар олж харцгаах биз. Манай найз Уэстоний үздэгээр бол энэ нь тааж болшгүй оньсого юм.

	Цалинг өөрчлөгдсөнгүй гээд түүнийг бүр авч үзэхгүй гэлээ ч гэсэн, хэрэв Уэстон уг зүйлийг нэлээд гүнзгий авч үзсэн бол гүйлгээнд байсан таваарын өртөг, тоо хэмжээ, тогтоосон мөнгөн арилжааны тоо хэмжээ ер нь өдөр тутам өөрчлөгддөгийг, шинээр гаргасан банкны тэмдэгтийн тоо өдөр тутам өөрчлөгддөгийг, мөн тооцооны газар, зээллэгийн данс бичиг, чек, векселиэр дамжуулан мөнгө хэрэглэлгүй борлуулдаг төлбөрийн мөнгөний тоо өдөр тутам өөрчлөгддөгийг бас нэг талаас гүйлгээний жинхэнэ металл хэрэгсэл шаардагдаж байгаа болохоор гүйж байгаа алтан зоос ба нөгөө талаас нөөцөд буюу банкны зооринд хадгалагдаж байгаа алтан зоос ба ембүү хоёрын хоорондох тооны пропорц өдөр тутам өөрчлөгддөгийг үндэстний гүйлгээнд хэрэглэгдэж байгаа алтны тоо ба олон улсын гүйлгээнд зориулан гадаадад гаргадаг алтны тоо өдөр тутам өөрчлөгддөгийг олж харах байх. Гүйж байгаа мөнгөний тоо өөрчлөгддөггүй мэтээр үздэг түүний догма бол өдөр тутмын туршлагаас тас зөрүү, хачин их алдаа гэдгээ тэр ойлгох сан билээ. Мөнгөний гүйлгээний хуулийг мэддэггүйгээ цалин нэмэгдэх явдлын эсрэг нотолгоо болгох гэж байснаас мөнгөний гүйлгээг тасралтгүй өөрчлөгддөг нөхцөлтэй болгодог хуулиудыг судалсан нь иргэн Уэстонд дээр байсан юм.

	
4. ЭРЭЛТ, НИЙЛҮҮЛЭЛТ

	 

	Манай найз Уэстон «repetitio ect mater Studiorum» буюу давтлага бол сурлагын эх мөн гэдэг латин зүйр үгийг баримталсан учраас цалин нэмэгдсэнээс болж мөнгөний гүйлгээ хорогдоод капитал зэргийг багасгана гэсэн өнөөх догмоо шинэ хэлбэрээр дахин давтсан юм. Би нэгэнт мөнгөн гүйлгээний тухай нөгөө маш хачин зүйлийг нь авч үзсэн болохоор түүний бодож зохиосон мөнгөний гүйлгээний донсолгооноос гарч ирдэг мэтээр түүний бодож байгаа тэр уршгийн тухай энд тодорхой авч үзэх нь илүү явдал гэж би үзэж байна. Харин түүний ингэж олон хэлбэрээр дахин дахин давтаж байгаа боловч түүний өнөөх л догма нь түүний онолын хамгийн жирийн хэлбэрээр нь авч тайлбарлах гэж би оролдъё.

	Тэр, сэдвээ тайлбарлахдаа ямар ч шүүмжлэлгүй хандсан нь ганц зүйлээс л илэрхий болно. Уэстон, цалин нэмэгдэх буюу их цалин гэдэг бол цалинг нэмэгдүүлсний үр дүн мөн гэж түүнийг эсэргүүцэн тэмцэж байна. Их цалин, бага цалин гэж юу байдаг юм бэ? Жишээ нь, яагаад долоо хоногт авдаг 5 шиллингийн цалинг бага, долоо хоногт авдаг 20 шиллингийн цалинг их болдог юм бэ? гэж би түүнээс одоо асууя. Хэрэв 5-ыг 20-той зүйрлүүлэхэд бага цалин гэдэг бол 20-ыг 200-тай зүйрлүүлэхэд бүр ч бага болно. Хэрэв ямар нэгэн хүн термометрийн тухай лекц уншихдаа их, бага халууны тухай яривал, хүмүүст ямар ч юм ойлгуулж чадахгүй. Тэр хүн эхлээд хөлдөх, буцлах цэгийг яаж олдгийг ярьж өгөөд эдгээр үндсэн цэгийг уг термометрийг худалддаг буюу хийдэг хүмүүсийн хүсэл бодлоор тогтоосон биш, харин бодит хуулиудаар тогтоосон юм гэдгийг юуны өмнө хэлэх хэрэгтэй. Гэтэл, цалин ашиг хоёрын тухай ярихдаа иргэн Уэстон эдийн засгийн хуулиуд дотроос эдгээр үндсэн цэгийг олж гаргаж чадаагүйгээр барахгүй, тэдгээрийг эрж олох нь чухал юм гэдгийг ч мэдсэнгүй. Хэдийгээр цалинг, өөрийг нь хэмждэг зарим нэг тоо хэмжээтэй харьцуулбал их бага гэж нэрлэж болох нь тун илэрхий байгаа боловч Уэстон, их, бага цалингийн тухай дэлгэрсэн эгэл балай яриаг нарийн тодорхой утга агуулгатай юм шиг болгож авсандаа сэтгэл ханаж байна.

	Яагаад тодорхой хэмжээний хөдөлмөрт, тодорхой хэмжээний мөнгө олгодгийг тэр над хэлж өгч чадахгүй. Хэрэв үүнийг нийлүүлэлт эрэлтийн хуулиар тодорхойлогддог юм гэж тэр хариулбал, тэр нийлүүлэлт, эрэлтийг ямар хууль тохируулж байдаг юм бэ? гэж би юуны өмнө асууна. Ийм асуудал түүнийг мухардуулчихна. Хөдөлмөрийн нийлүүлэлт ба түүнийг эрэх явдал хоёрын хоорондын харьцаа ямагт өөрчлөгдөж байдаг бөгөөд хөдөлмөрийн зах зээлийн үнэ ч нэгэн адил өөрчлөгддөг юм. Хэрэв эрэлт нь нийлүүлэлтээсээ давбал, цалин нэмэгдэнэ. Хэрэв нийлүүлэлт нь эрэлтээсээ давбал цалин буурна. Ийм үед жишээ нь, ажил хаялт буюу өөр аргаар эрэлт нийлүүлэлтийн жинхэнэ харьцаа ямар байгааг туршин үзэх ч хэрэгтэй болж магадгүй юм. Гэвч хэрэв та нар нийлүүлэлт эрэлт нь цалинг тохируулагч хууль мөн гэж зөвшөөрвөл, цалин нэмэгдэхийн эсрэг тэмцсэн шиг балчир яриа, хэрэггүй зүйл болно. Учир нь та нарын баримталж байгаа тэр эрхэм дээд хуулиар бол цалинг үе үе нэмэгдүүлэх явдал, түүнийг үе үе хорогдуулах явдалтай ав адил чухал бөгөөд зүй ёсны байдаг. Хэрэв та нар, эрэлт нийлүүлэлт нь цалинг тохируулагч хууль гэж эс зөвшөөрвөл, яагаад тодорхой хэмжээний хөдөлмөрт тодорхой хэмжээний мөнгө олгодог юм бэ? гэдэг асуудлаа би дахиж асууна.

	Гэвч уг хэргийг нэлээд дэлгэрэнгүй авч үзье. Хэрэв та нар хөдөлмөр буюу ямар нэгэн өөр таваарын өртгийг яваандаа л эрэлт нийлүүлэлтээр тодорхойлогддог юм шиг бодвол, та нар маш их эндүүрч байна. Эрэлт нийлүүлэлт, зах зээлийн үнийн түр зуурын хэлбэлзлийг л зөвхөн тохируулдаг. Тэд, яагаад таваарын зах зээлийн үнэ өртгөөсөө давдаг буюу өртгөөсөө буурдгийг тайлбарлаж чадах боловч тэд уг таваарын өртгийг яавч тайлбарлаж чадахгүй. Эрэлт нийлүүлэлт харилцан тэнцдэг буюу эдийн засагчдын ярилцдагаар харилцан бие биеэ нөхдөг гэж бодъё. Эдгээр эсрэг тэсрэг хүчнүүд адил тэнцүү болсон яг тэр үедээ харилцан бие биеэ чөдөрлөөд хаашаа ч хөдлөхгүй болдог юм. Нийлүүлэлт, эрэлт хоёр тэнцсэний улмаас тэдгээр нь хөдлөхөө больсон тэр үед л таваарын зах зээлийн үнэ жинхэнэ өртөгтэйгөө, мөн таваарын зах зээлийн үнийг хүрээлэн хэлбэлзэж байдаг хэвийн үнэтэйгээ тохирдог юм. Иймд энэ өртгийн чанарыг судлахдаа эрэлт нийлүүлэлт нь зах зээлийн үнэнд түр нөлөөлдөг явдал бидэнд падгүй юм. Энэ нь цалинд ч, бусад бүх таваарын үнэд ч хамаарагддаг юм.

	
5. ЦАЛИН, ҮНЭ

	 

	Хэрэв манай найзын бүх нотолгоог онолын хамгийн жирийн ярианд оруулбал, «таваарын үнийг цалингаар тодорхойлдог, бөгөөд тохируулдаг юм» гэдэг ганц догма болно. Энэ хуучирч нэгэнт няцаагдсан төөрөгдлийг эсэргүүцэх гэрч баримт гаргахын тул би практик туршлагаас эш татаж болох байна. Хөдөлмөрлөөд нэлээд их хөлс авдаг Английн фабрик, уул уурхай, хөлөг онгоцны зэрэг үйлдвэрийн ажилчид, өөрийн бүтээгдэхүүний хямд үнээр бусад үндэстнийг цохиж байхад, хөдөлмөрлөөд их л бага хөлс авдаг Английн хөдөө аж ахуйн ажилчдын бүтээгдэхүүн нь өндөр их үнэтэй байдгийн улмаас бараг бүх үндэстэнд цохигдож байна гэж би та нарт хэлж чадах байна. Би нэг улсын янз бүрийн эдлэхүүнийг хооронд нь буюу янз бүрийн орны таваарыг хооронд нь адилтгаж үзэх замаар гаднах байдлаараа бодитой юм биш гэмээр зарим нэгэн зүйлээс бусдыг нь дунджаар бодвол их хөлстэй хөдөлмөрийн бүтээсэн таваар хямд болж, харин бага хөлстэй хөдөлмөрийн бүтээсэн таваар үнэ ихтэй болдог юм гэж хэлж болох юм. Энэ нь хөдөлмөр, заримдаа их үнэтэй, заримдаа бага үнэтэй байх нь тухай бүрдээ эдгээр эрс тэс өөр үр дүнгийн шалтгаан байх ёстой гэж байгаа юм биш ч гэсэн таваарын үнийг хөдөлмөрийн үнээр тодорхой олдоггүй юм гэдгийг юу боловч нотолж байна. Гэвч энэ туршлагын аргыг бид авч хэрэглэх хэрэг огт алга.

	Гэвч иргэн Уэстон «Таваарын үнийг цалингаар тодорхойлдог бөгөөд тохируулдаг юм» гэдэг догмыг гаргав гэснийг тэгээгүй гэж мэтгэх хүн байж магадгүй юм. Үнэндээ ч тэр, ийм тодорхойлолтыг хэзээ ч гаргаагүй юм. Тэр ч байтугай таваарын үнээс зөвхөн ажилчдын цалингаар ч барахгүй, бас капиталистуудын ашиг, газар эзэмшигчдийн рентийг төлдөг учраас ашиг, рент хоёр нь таваарын үнийн бүрэлдэх хэсэг юм гэж Уэстон хэлсэн юм. Түүний бодож байгаа үнэ, юунаас бүрэлддэг байна вэ? гэвэл юуны өмнө цалингаас бүрэлдэнэ. Тэгээд капиталист эзэмшигчдийн зүгээс тус бүр нэмэлт процентыг уг үнэд нэмдэг. Таваарыг үйлдвэрлэхэд хэрэглэгддэг хөдөлмөрийн хөлс нь 10 гэж бодъё. Хэрэв ашгийн норм нь 100% байвал капиталист төлөх цалин дээр нь 10-ыг нэмнэ. Хэрэв рентийн норм нь 100% байвал цалин дээр нь 10-ыг нэмэх бөгөөд таваарын бүх үнэ 30 болно. Үнийг ингэж тодорхойлох юм бол түүнийг цалингаар тодорхойлж байгаа хэрэг юм. Хэрэв, дээр дурдсан цалин 20 хүртэл нэмэгдлээ гэхэд таваарын үнэ 60 хүртэл нэмэгдэх мэт болно. Үүнтэй холбогдуулан үнийг цалингаар тохируулдаг гэсэн догмыг хамгаалагч, улс төр, эдийн засгийн асуудлын талаар бичигч бүх хуучин зохиолчид, үүнийг тайлбарлахдаа ашиг, рент хоёрыг зөвхөн цалингийн хүүгийн нэмэгдэл мэтээр нотлох гэж оролджээ. Эдний хэн нь ч хүүгийн тэр нэмэгдлийн хязгаарыг эдийн засгийн ямар нэгэн хууль болгож чадсангүй. Аргагүй л дээ, тэр ч байтугай тэд, зуршил заншил, капиталистын хүсэл бодол буюу өөр иймэрхүү дур зоргоор ба тайлбарлаж боломгүй аргаар ашгийг тогтоодог юм гэж бодож байсан бололтой байна. Ашгийг, капиталистуудын хоорондын өрсөлдөөнөөр тодорхойлдог гэснээрээ тэд огт юуг ч нотолж чадахгүй юм. Энэ өрсөлдөөн үнэндээ үйлдвэрлэлийн янз бүрийн салаа мөчрийн ашгийн янз бүрийн нормыг тэгшитгэдэг, өөрөөр хэлбэл, тэдгээр ашгийн нормыг нэг дундаж хэмжээнд хүргэхээс биш, ашгийн их бага буюу ашгийн нийт нормыг яавч тодорхойлохгүй.

	Таваарын үнийг цалингаар тодорхойлдог гэж ярихдаа бид юу гэж боддог вэ? Цалин бол хөдөлмөрийн үнийн зөвхөн нэр нь болдог учраас бид таваарын үнийг хөдөлмөрийн үнээр тохируулдаг гэж ярьдаг юм. «Үнэ» бол арилжааны өртөг (өртгийн тухай ярихдаа би ямагт арилжааны өртөг гэж боддог), мөнгөөр илэрхийлсэн арилжааны өртөг болдог учраас энэ зүйл «таваарын үнийг хөдөлмөрийн үнээр тодорхойлдог» буюу «хөдөлмөрийн өртөг бол өртгийн нийт хэмжүүр мөн» гэсэнтэй адил юм.

	Тэгвэл «хөдөлмөрийн өртгийг» өөрийг нь яаж тодорхойлох вэ? Ингэхтэй зэрэг бид мухарддаг юм. Хэрэв логикийн талаар сэтгэх гэж оролдвол бид ийм мухар далд орохгүй яах вэ дээ. Гэтэл энэ нотолгоог хамгаалагчид логикийн тухай нэг их сүйд болдоггүй юм. Жишээ нь манай найз Уэстонийг аваад үзье л дээ. Таваарын үнийг цалингаар тогтоодог, ийм ч учраас цалин нэмэгдэхэд үнэ ч нэмэгдэх ёстой гэж бидэнд, тэр анх нь хэлсэн. Харин тэгсэн мөртөө цалин нэмэгдэх нь сайн юм биш болно. Яагаад гэвэл таваарын үнэ нэмэгдэнэ, бас яагаад гэвэл цалингаараа авдаг таваарын үнэ маань үнэндээ цалингийн хэмжүүр болдог шүү дээ гэж тэр нотлох болсон юм. Ингээд бид эхлээд таваарын өртгийг хөдөлмөрийн өртгөөр тодорхойлдог гэж эхэнд нь хэлээд, харин хөдөлмөрийн өртгийг таваарын өртгөөр тодорхойлдог гэж сүүлд нь хэлж байгаа юм. Энэ мэтээр бид аягүй муухай мухардалд орчхоод, ямар ч дүгнэлт хийж чадахгүй байна.

	Ер нь хэрэв бид нэг таваарын, жишээ нь, хөдөлмөр, талх, тариа, буюу өөр ямар нэг таваарын өртгийг өртгийн түгээмэл хэмжээгээр тохируулагч болговол бид зөвхөн бэрхшээлээс зайлсхийсэн хэрэг болно. Учир нь өөрийг нь тодорхойлбол зохих нэг өртгөөр өөр нэг өртгийг бид тодорхойлж байгаа юм.

	«Таваарын үнийг цалингаар тодорхойлдог юм» гэсэн догма бол өөрийн хамгийн их хийсвэр байдлаараа «өртгийг өртгөөр тодорхойлдог» гэсэн үг болох бөгөөд ингэж ахин дахин давтах явдал бол өртгийн тухай бид үнэндээ юу ч мэдэхгүй байна гэсэн хэрэг мөн. Энэ санааг баримтлах юм бол улс төрийн эдийн засгийн ерөнхий хуулийн тухай бүх бодол санаа нь хоосон чалчаа болж хувирна. Иймд Рикардын аугаа их гавьяа бол 1817 онд хэвлэгдсэн «Улс төрийн эдийн засгийн ухааны зарчмууд» гэдэг зохиолдоо «үнийг цалингаар тодорхойлдог» мэт үздэг байсан тарж дэлгэрсэн, үеэ дуусгасан хуурамч хуучирсан сургаалыг (энэ хуурамч сургаалыг Адам Смит, мөн Францад байсан түүний урьд үеийн хүмүүс шинжилгээнийхээ жинхэнэ шинжлэх ухааны хэсэгт няцааж байсан боловч тэд, тэр хуурамч сургаалыг зохиолынхоо хамгийн өнгөц, хамгийн хуурамч хэсэгт оруулсан юм) бүрмөсөн нураасан явдал мөн.

	
6. Өртөг хөдөлмөр

	 

	Иргэд ээ, би одоо авч үзэж байгаа асуудлынхаа жинхэнэ тайлбарлавал зохих зүйлдээ оръё. Ингэж тайлбарлахын тулд улс төрийн эдийн засгийн ухааныг бүх талаас нь үзэх ёстой учраас үүнийг бүрэн хангалттай болно гэж би амлаж чадахгүй. Би, францчуудын ярьдгаар effleurer 1а question өөрөөр хэлбэл, зөвхөн гол гол асуудлыг нь цухас дурдаж чадах юм.

	Бидний нэгдүгээр асуудал бол таваарын өртөг гэж юу вэ? Түүнийг юугаар тодорхойлдог вэ? гэсэн асуудал байх ёстой.

	Эхлээд харахад таваарын өртөг нь яах ч аргагүй харьцангуй зүйл бөгөөд нэг таваарыг бусад таваартай харьцуулж үзэхгүй бол өртгийг тодорхойлж болохгүй мэт санагдаж болох юм. Үнэндээ, бид таваарын өртөг, арилжааны өртгийн тухай ярихдаа уг таваарыг бусад таваараар арилжих тэр тоо хэмжээний харьцааг хэлдэг юм. Тэгвэл таваарыг хооронд нь арилжих тэр пропорцыг яаж тогтоодог вэ? гэдэг асуудал гарна.

	Эдгээр пропорц, янз бүрээр өөрчлөгдөж байдгийг бид туршлагаас мэдэх билээ. Хэрэв бид нэг таваарыг жишээ нь, улаан буудайг авч үзвэл, нэг квартер буудай, янз бүрийн өөр таваараар, тэгэхдээ бараг хязгааргүй олон янзын пропорцоор арилжигддагийг бид олж харна. Гэвч уг таваарын өртгийг торго, алт, буюу ямар нэг өөр таваараар илэрхийлэвч түүний өртөг хэзээд ч тэр хэвээрээ байдаг учраас энэ өртөг бусад таваараар арилжигддаг тэр янз бүрийн пропорцоос ямар нэгэн зүйлээр ялгаатай, тэдгээрээс ямар нэгэн зүйлээр харьяат биш байх ёстой. Янз бүрийн таваарыг тэгшитгэх эдгээр олон янзын харьцаанаас ялгаатай хэлбэрээр түүнийг илэрхийлэх бололцоо байх ёстой.

	Цаашилбал, хэрэв квартер улаан буудайг зохих пропорцын төмрөөр арилждаг, эсхүл нэг квартер улаан буудайн өртөг зохих тоо хэмжээний төмрөөр илэрхийлэгддэг юм гэж хэлснээрээ би улаан буудай, мөн эквивалент нь болсон төмөр хоёрын өртөг бол улаан буудайн ч биш, төмөр ч биш, харин ямар нэг гурав дахь юмны өртөгтэй адил гэж хэлж байгаа юм. Учир нь улаан буудай, төмөр хоёр бол нэг хэмжигдэхүүнийг хоёр өөр хэлбэрээр илэрхийлж байгаа юм гэж би үзэж байна. Иймд улаан буудай, төмөр гэх хоёр таваарын аль нь ч гэсэн өөр юунаас ч шалтгаалахгүйгээр тэдгээрийн ерөнхий хэмжүүр нь болдог гурав дахь юм болсон байх ёстой.

	Энэ үндэслэлийг ойлгоцтой болгохын тул би геометрээс хамгийн жирийн нэг жишээ авъя. Бид янз бүрийн хэлбэр, хэмжээний гурвалжны талбайг зүйрлэхдээ эсхүл гурвалжнуудын талбайг тэгш өнцөгтийн талбайтай буюу өөр ямар нэгэн шулуун шугамын дүрсүүдтэй зүйрлэхдээ яадаг сан бил ээ? Бид ямар ч гурвалжны талбайг харагдаж байгаа хэлбэрээс нь огт өөр зүйл болгож үздэг. Гурвалжны талбай нь түүний суурийн хагасыг өндрөөр нь үржүүлсэнтэй тэнцүү байдгийг бид гурвалжны чанараас мэддэг учир төрөл бүрийн гурвалжны тэгш өнцөгт дүрсүүдийн янз бүрийн хэмжигдэхүүнийг хооронд нь адилтгаж болдог. Яагаад гэвэл эдгээр дүрс тус бүрийг олон тооны гурвалжин болгон задалж болох юм.

	Таваарын өртгүүдийн хувьд ч гэсэн энэ аргыг хэрэглэх ёстой. Бид тэдгээрийг цөмийг нь ерөнхий нэг зүйл болгох ёстой. Тэгэхдээ тэр адилтгал хэмжүүрийг пропорцууд нь өөртөө хэдий чинээ багтааснаар нь зөвхөн ялгах ёстой.

	Таваарын арилжааны үнэ нь эдгээр юмны зөвхөн нийгэмлэгийн үүрэг болдог бөгөөд тэдгээрийн байгалийн чанаруудтай ямар ч холбогдолгүй учраас бид, бүх таваарын ерөнхий үндэс юу вэ? гэж юуны өмнө асуух ёстой. Энэ бол хөдөлмөр юм. Таваар үйлдвэрлэхэд эрхбиш зохих хэмжээний хөдөлмөр зарцуулах, оруулах ёстой. Би, зөвхөн хөдөлмөрийн тухай биш, бас нийгэмлэгийн хөдөлмөрийн тухай ярьж байна. Шууд өөрөө хэрэглэх гэж өөрийнхөө хэрэгцээнд зориулан үйлдвэрлэж байгаа хүн, бүтээгдэхүүн үйлдвэрлэж байгаагаас биш, таваар үйлдвэрлэж байгаа юм биш ээ. Өөртөө ажилладаг үйлдвэрлэгчийн хувьд тэр хүн нийгэмлэгтэй ямар ч холбоогүй юм. Таваар үйлдвэрлэхийн тул хүн, зөвхөн нийгэмлэгийн аль нэгэн хэрэгцээг хангадаг зүйлийг үйлдвэрлээд зогсохгүй түүнчлэн түүний хөдөлмөр, нийгэмлэгийн зарцуулдаг хөдөлмөрийн нийт хэмжээний салшгүй хэсэг нь байх ёстой. Түүний хөдөлмөр, нийгэмлэгийн доторх хөдөлмөрийн хуваарилалтад захирагдах ёстой. Энэ нь хөдөлмөрийн өөр хуваарилалт байгаагүй бол юу ч биш байх байсан бөгөөд харин тэдгээрийг нөхөхийн тулд хэрэгтэй болдог юм.

	Хэрэв бид, таваарыг өртөг гэж авч үзвэл, түүнийг дан ганц биежсэн гүйцэд тогтсон буюу, нийгэмлэгийн тунгаагдсан шингэсэн хөдөлмөр гэж үздэг юм. Ингэж үзэж байгаагаар бол таваар нь түүнд орсон хөдөлмөрийн их багаар ялгагдаж болох юм. Жишээ нь, нусны жижиг торгон алчуур хийхэд тоосго хийхээс илүү хөдөлмөр зарцуулсан ч байж болох юм. Гэвч хөдөлмөрийн хэмжээг юугаар хэмждэг вэ? гэвэл хөдөлмөр үргэлжилж байгаа тэр хугацаа, цаг, өдөр зэргээр хэмждэг. Энэ хэмжүүрээр хөдөлмөрийг хэмжихэд бүх төрлийн хөдөлмөрийг нэгжийн нь хувьд дундаж, энгийн хөдөлмөр болгосон байх ёстой.

	Ингээд бид дор дурдсан дүгнэлтийг гаргах болов. Үүнд: таваар бол өртөгтэй байдаг яагаад гэвэл, таваарт нийгэмлэгийн хөдөлмөр шингэсэн байдаг. Таваарын өртгийн их бага буюу түүний харьцангуй өртөг нь хөдөлмөрт нийгэмлэгийн үндэс их, бага байгаагаас, өөрөөр хэлбэл, таваарыг үйлдвэрлэхэд чухал хэрэглэгдэх хөдөлмөрийн харьцангуй хэмжээнээс шалтгаална. Энэ мэтээр таваарын харьцангуй өртөг нь тэдгээр таваарт орж биежиж, шингэсэн хөдөлмөрийн зохих тоо буюу хэмжээгээр тодорхойлогддог юм. Үйлдвэрлэхэд адилхан хэмжээний ажлын цаг шаарддаг тавааруудын зохих тоо хэмжээ адил байдаг. Өөрөөр хэлбэл, нэг таваарын өртөг, өөр таваарын өртөгтэй харьцахдаа тэдгээрийн аль нэгэнд нь шингэсэн хөдөлмөрийн хэмжээ, нөгөөд нь шингэсэн хөдөлмөрийн хэмжээ хоёр шиг харьцдаг юм.

	Таваарын өртгийг цалингаар тодорхойлдог гэсэн нотолгоо, бас таваарыг үйлдвэрлэхэд чухал хэрэглэгддэг хөдөлмөрийн харьцангуй хэмжээгээр, тэдгээрийг тодорхойлдог гэсэн энэ хоёр нотолгооны хооронд тийм их буюу ер нь ямар нэг ялгаа байна уу даа? гэж та нарын олонх нь асууна байх гэж би, бодож байна. Гэвч хөдөлмөрийн хөлс, хөдөлмөрийн тоо, хэмжээ хоёр бол шал өөр юм гэдгийг та бүгд мэдсэн байх ёстой. Жишээ нь нэг квартер улаан буудай, нэг унц9 алт хоёрт адил хэмжээний хөдөлмөр орсон гэж бодъё. 1729 онд «цаасан мөнгөний чанар ба чухал болохыг судалсан ердийн судалгаа» гэдэг анхныхаа зохиолд өртгийн үнэн бодит чанарыг хамгийн түрүүнд таньж олсон Бенжамин Франклин хэрэглэж байсан учраас энэ жишээг би хэрэглэв. Ингээд бид нэг квартер улаан буудай, нэг унц алт хоёр үнэндээ адил өртөг, адил эквивалент гэж бодсон, яагаад гэвэл тэр хоёр бол өөрсдөд нь шингэсэн хөдөлмөрийн хэр хэмжээгээр төчнөөн өдөр, төчнөөн долоо хоногийн хөдөлмөрийн адил тэнцүү, хэмжээний дундаж хөдөлмөрийн биелэл мөн. Алт, талх тариа хоёрын харьцангуй өртгийг ингэж тодорхойлсноороо бид, хөдөө аж ахуйн ажилчид эсхүл уул уурхайнхны цалинг ямар нэгэн аргаар түшиглэж байна уу? гэвэл огт тэгээгүй. Тэдний өдөр, долоо хоногийн хөдөлмөрийн хөлсийг яаж төлж байгаа асуудал, ер нь хөлсний хөдөлмөр хэрэглэж байсан эсэх тухай асуудлыг бид огт тодорхойлоогүй үлдээж байна. Хэрэв хөлсний хөдөлмөр хэрэглэж байсан бол дээрх хоёр төрлийн ажилчны цалин ер нь анги анги байх байсан билээ. Хөдөлмөр нь квартер улаан буудайд шингэсэн ажилчин, зөвхөн 2 бүшель10, харин уул уурхайд ажилладаг ажилчин, 1/2 унц алт авч болох юм. Эсхүл тэдний цалинг адил гэж бодвол уг цалин тэдний үйлдвэрлэсэн таваарын өртгөөс янз бүрийн пропорцоор хэлбийж болох юм. Тэдний цалин квартер улаан буудай буюу унц алтны 1/2, 1/3, 1/4, 1/5, буюу ямар нэг өөр бутархайгаар байж болох юм. Тэдний цалин, тэдний үйлдвэрлэсэн таваарын өртгөөс давж болохгүй түүнээс илүү их байж ч болохгүй, харин өртгөөс бага байж болно. Тэгэхдээ янз бүрийн хэмжээтэй байдаг. Тэдний цалин бүтээгдэхүүний өртгөөр хязгаарлагдахаас биш тэдний бүтээгдэхүүний өртөг, цалингаар хязгаарлагдахгүй. Хамгийн чухал нь жишээлбэл, талх, тариа, алтны өртөг, харьцангуй өртөг нь хэрэглэсэн хөдөлмөрийн өртгөөс, өөрөөр хэлбэл цалингаас огт шалтгаалахгүй тогтоогддог юм. Иймд таваарын өртгийг, түүнд шингээсэн хөдөлмөрийн харьцангуй хэмжээгээр тодорхойлох явдал бол таваарын өртгийг хөдөлмөрийн өртөг буюу цалингаар тодорхойлох дахин давтах аргаас ялгагдахаар ч юм биш ээ. Гэвч энэ зүйлийг бид судалгааныхаа явцад улам тодорхой тайлбарлах болно.

	Таваарын арилжааны өртгийг бодож гаргахдаа бид үйлдвэрлэлийн сүүлчийн үед хэрэглэсэн хөдөлмөрийн хэмжээн дээр таваарын түүхий эдэд урьдчилан оруулсан хөдөлмөрлөхөд чухал хэрэглэгддэг багаж хэрэгсэл, машин, барилгын төхөөрөмжид зарцуулсан хөдөлмөрийн хэмжээг нэмэх ёстой. Жишээ нь нэг хэсэг хөвөн утас ээрсний өртөг бол ээрэх процесст хөвөнд орсон хөдөлмөрийн зарим нэг хэмжээ, уг хөвөнгийн өөрт нь урьдчилан оруулсан хөдөлмөрийн хэмжээ ба ажлын явцад хэрэглэдэг нүүрс, тос, бусад туслах чанарын материалд шингэсэн хөдөлмөрийн хэмжээ, уурын машин, ээрүүл, фабрикийн барилга зэрэгт орсон зохих хэмжээний хөдөлмөрийг шингээсэн байдаг. Үйлдвэрлэлийн багаж зэвсэг гэдэг үг нь жинхэнэ утгаараа бол: ямар нэгэн хугацаанд үйлдвэрлэлийн дахин давтагдах процесст шинээр эргэж хэрэглэгддэг хэрэгсэл, машин, барилгыг хэлдэг юм. Хэрэв үйлдвэрлэлийн хэрэгсэл, түүхий эд шиг нэгмөсөн хэрэглэгддэг сэн бол тэдгээрийн өртөг нь үйлдвэрлэсэн таваарууддаа шууд орох байсан. Гэтэл жишээ нь ээрүүл нэгэнт аажмаар элэгддэг болохоор ээрүүлийн элэгдэх дундаж хугацааг, жишээ нь өдөрт ээрүүлийн элэгдэх дундаж хугацааг үндэс болгосон дундаж тооцоо гаргадаг. Би өдөр тутам ээрч байгаа утсанд ээрүүлийн өртгийн хэчнээн хэсэг нь орж байгааг ингэж бодож гаргадаг бөгөөд ингэхлээр жишээ нь нэг фунт утас ээрэхэд орсон бүх хөдөлмөрийн хэчнээн хэсэг нь ээрүүлд урьдчилан шингэсэн хөдөлмөрт хамаарахыг ч олж гаргадаг юм. Бидний өмнө тулгарч байгаа зорилго бол энэ асуудлыг нэлээд тодорхой авч үзэхийн хэрэгцээ алга.

	Хэрэв, таваарын өртгийг, түүнийг үйлдвэрлэхэд зарцуулсан хөдөлмөрийн хэмжээгээр тодорхойлдог юм бол, хүн хэчнээн их залхуу, бойд болхи байх тусмаа энэ таваарыг үйлдвэрлэхэд төчнөөн их ажлын цаг зарцуулдаг учраас түүний үйлдвэрлэсэн таваар төчнөөн их өртөгтэй байх мэт санагдаж болох юм. Гэвч иймэрхүү дүгнэлт хийвэл сүрхий төөрөгдөл болох билээ. Би, «нийгэмлэгийн хөдөлмөр» гэдэг үгийг хэрэглэсэн бөгөөд энэ «нийгэмлэгийн» гэдэг үг бол их олон зүйлийг төлөөлдгийг сануулъя.

	Бид, таваарын өртгийг түүнд орсон буюу шингэсэн хөдөлмөрийн хэмжээгээр тодорхойлдог гэж ярихдаа нийгэмлэгийн тухайн нөхцөл байдалд, үйлдвэрлэлийн тодорхой дундаж нөхцөлд, хэрэглэгдэж байгаа хөдөлмөрийн эрчим, дадал чадварын тухайн нийгэмлэгийн дундаж хэмжээнд таваар үйлдвэрлэхэд чухал хэрэглэгддэг хөдөлмөрийн хэмжээг бодож ярьдаг юм.

	Англид уурын хүчээр нэхдэг суурь машин, гар суурь машинтай өрсөлдөн тэмцэж эхэлсэн үед нэг хэсэг ээрсэн утсыг нэг ярд11 хөвөн нэхмэл буюу цэмбэ болгоход урьд хэрэглэж байсан ажлын цагийн дөнгөж хагасыг нь хэрэглэх болжээ. Хөөрхий тэр гар нэхмэлч урьд 9 буюу 10 цаг ажиллаж байсан бол одоо өдөрт 17—18 цаг ажилладаг болжээ. Гэтэл түүний 20 цагийн хөдөлмөрийн бүтээгдэхүүнд нийгэмлэгийн хөдөлмөрийн зөвхөн 10 цаг буюу өнөөх ээрсэн утсыг бүс бараа болгоход нийгэмлэгийн зайлшгүй хэрэглэгдэх хөдөлмөрийн 10 цаг оржээ. Иймд одоо түүний 20 цагийн хөдөлмөрийн бүтээгдэхүүн нь урьд түүний 10 цагийн дотор бүтээж байсан бүтээгдэхүүнд орсон өртгөөс илүүгүй өртөгтэй байх болжээ.

	Ингэхлээр, таваарын арилжааны өртгийг түүнд шингэсэн нийгэмлэгийн чухал хэрэглэгдэх хөдөлмөрийн хэмжээгээр тодорхойлдог бол таваар үйлдвэрлэхэд хэрэглэдэг хөдөлмөрийн хэмжээ нэмэгдэх бүр түүний өртөг нэмэгдэх ёстой бөгөөд харин түүнийг багасгах бүр өртөг нь багасах ёстой.

	Хэрэв ямар нэг таваар үйлдвэрлэхэд чухал хэрэглэгдэх хөдөлмөрийн хэмжээ тогтмол байх юм бол түүний харьцангуй өртөг ч тогтмол байх болно. Гэтэл уг хэрэг тийм биш байгаа юм. Таваар үйлдвэрлэхэд чухал хэрэглэгддэг хөдөлмөрийн хэмжээ нь хэрэглэж байгаа хөдөлмөрийн үйлдвэрлэх хүч өөрчлөгдөхийн хамт тасралтгүй өөрчлөгддөг юм. Хөдөлмөрийн үйлдвэрлэх хүч хэчнээн их байх тусам тухайн ажлын цагт төчнөөн их бүтээгдэхүүн хийнэ. Хөдөлмөрийн үйлдвэрлэх хүч хэчнээн бага байх тусам ажлын адил цагт төчнөөн бага бүтээгдэхүүн хийнэ. Жишээ нь хэрэв хүн амын өсөлтөөс болж үржил шим муутай газрыг боловсруулах хэрэгтэй болох юм бол урьд авч байсан хэмжээний бүтээгдэхүүнийг гаргаж авахын тулд их хөдөлмөр зарцуулах болохоос гадна хөдөө аж ахуйн бүтээгдэхүүний өртөг ч нэмэгдэх болно. Нөгөө талаар хэрэв нэг нэхэгч, одоо үеийн үйлдвэрлэлийн хэрэгслийг ашиглаж ажлын нэг өдөрт хөвөнг ээрсэн утас болгохдоо урьд мөн ийм хугацаанд гар ээрүүлээр хийдэг байснаас олон мянга дахин илүү ээрсэн утас болгож байгаа бол, фунт хөвөн бүр хуучнаасаа олон мянга дахин бага хөдөлмөр шингээх нь илэрхий бөгөөд иймээс ээрэх ажиллагаагаар фунт хөвөн бүрд нэмэгддэг өртөг нь хуучнаасаа олон мянга дахин бага болно. Тэгээд ээрсэн утасны өртөг ч нэгэн адил багасна.

	Хэрэв янз бүрийн үндэстний төрлөх онцлог, үйлдвэрлэлийн талаар тэдний олж авсан дадлага туршлагыг нь авч үзэлгүй орхивол хөдөлмөрийн үйлдвэрлэх хүч нь:

	1. газрын хөрсний үржил шим, уурхайн баялаг гэх мэт хөдөлмөрийн байгалийн нөхцөлөөс,

	2. их хэмжээгээр үйлдвэрлэх, капиталыг бөөгнөрүүлэх, хөдөлмөрийг хослох, хөдөлмөрийг дотор нь хуваарьтай болгох, машин ба үйлдвэрлэлийн аргыг сайжруулах, химийн ба байгалийн бусад хүчийг хэрэглэх харилцаа тээврийн хэрэгслийн хүчээр ба бас байгалийн хүчийг хөдөлмөрт үйлчлүүлдэг, мөн хөдөлмөрийн нийгэмлэгийн буюу хамтын шинж чанарыг хөгжүүлдэг. Бусад шинээр сэдэвлэсэн зүйлүүдийн хүчээр цаг, орон зайг хорогдуулах үндсэн дээр бий болдог хөдөлмөрийн нийгмийн хүчний хурдан сайжрах явдлаас гол төлөв тус тус шалтгаалдаг юм. Хөдөлмөрийн үйлдвэрлэх хүч хэчнээн их байх тусам тухайн хэмжээний бүтээгдэхүүнд төчнөөн бага хөдөлмөр зарцуулагдана, ингэхлээр бүтээгдэхүүний өртөг ч төчнөөн бага болно. Хөдөлмөрийн үйлдвэрлэх хүч хэчнээн бага байх тусам нэг хэмжээний бүтээгдэхүүнд төчнөөн их хөдөлмөр зарцуулагдана, ингэхлээр түүний өртөг ч төчнөөн их байх болно. Ийм учраас бид:

	Таваарын өртөг нь тэдгээрийг үйлдвэрлэхэд зарцуулсан ажлын цагтай шууд пропорциональ бөгөөд зарцуулсан хөдөлмөрийн үйлдвэрлэх хүчинтэй урвуу пропорциональ байдаг гэсэн зүйлийг ерөнхий хууль гэж тогтоож болох юм.

	Бид дандаа өртгийн тухай ярилаа. Одоо үнийн тухай, өөрөөр хэлбэл, өртгийн тусгай хэлбэр болдог үнийн тухай хэдэн үг нэмж хэлье.

	Үнийг дангаар нь авч үзвэл, өртгийн мөнгөн илрэл л болох билээ. Жишээ нь Англид бүх таваарын өртгийг алтны үнээр илэрхийлж байхад харин эх газар дээр тэдгээрийг голдуу мөнгөний үнээр илэрхийлж байдаг. Алт, мөнгө хоёрын өртөг, бусад бүх таваарын нэгэн адил тэдгээрийг гаргаж авахад чухал хэрэглэгдсэн хөдөлмөрийн хэмжээгээр тодорхойлогддог. Өөрийн орны чинь хүмүүсийн хөдөлмөр зохих хэмжээгээр шингэж орсон бүтээгдэхүүнийг алт, мөнгө үйлдвэрлэдэг орнуудын бүтээгдэхүүн, тэдгээр орны хүмүүсийн зохих хэмжээний хөдөлмөр шингэж орсон бүтээгдэхүүнээр та нар арилжиж байгаа юм. Чухам ийм л замаар буюу үнэндээ таваарыг таваараар арилжсаны ачаар хүмүүс, бүх таваарын өртгийг, өөрөөр хэлбэл, тэдгээрийг үйлдвэрлэхэд зарцуулсан хөдөлмөрийн хэр хэмжээг алт, мөнгөөр илэрхийлж сурч чадах юм. Өртгийг үнэ болгож өөрчилдөг явдал эсхүл түүнтэй адил өртгийг мөнгөөр илэрхийлдэг явдлыг анхааралтай үзэцгээвэл, бүх таваарын өртгийг биеэ даасан, нэг төрлийн хэлбэртэй болгодог.

	Эсхүл тэдгээрийг нийгэмлэгийн адилхан хөдөлмөрийн хэмжээ мэт болгодог тэр процессыг бид энд авч үзэж байгааг та нар олж мэднэ. Үнэ нь зөвхөн өртгийн мөнгөн илрэл мөн учраас үнийг Адам Смит жинхэнэ үнэ харин Францын физиократчууд чухал хэрэглэгдэх үнэ, (Ppixnecssaipe) гэж нэрлэжээ.

	Өртөг, зах зээлийн үнэ хоёрын хоорондох, өөрөөр хэлбэл, жинхэнэ үнэ, зах зээлийн үнэ хоёрын хоорондох харилцаа ямар байдаг вэ? Тус тусдаа байгаа үйлдвэрлэгчдийн үйлдвэрлэх нөхцөл нь хэчнээн өөр байлаа ч гэсэн бүх нэг төрлийн тавааруудын зах зээлийн үнэ адил байдгийг та нар цөмөөрөө мэднэ. Зах зээлийн үнэ, үйлдвэрлэлийн дундаж нөхцөлд тодорхой хэмжээний, тодорхой эдлэлээр зах зээлийг хангахад зайлшгүй чухал хэрэглэгддэг, зөвхөн, нийгэмлэгийн хөдөлмөрийн дундаж хэмжээг илэрхийлдэг. Зах зээлийн үнэ, тухайн төрлийн бүх таваарыг үндэс болгодог юм.

	Учир нь таваарын зах зээлийн үнэ, түүний өртөгтэй тохирч байдаг юм аа. Нөгөө талаар зах зээлийн үнэ жинхэнэ үнэнээсээ нэг бол дээш гарч, үгүй бол доош гарч, хэлбэлзэж байдаг нь эрэлт нийлүүлэлтийн хэлбэлзэлтээс шалтгаалдаг юм. Зах зээлийн үнэ, өртгөөсөө дээш, доош орох явдал байнга үзэгдэж байдаг боловч Адам Смитийн хэлснээр бол:

	 

	«Бүх таваарын үнийг өөртөө дандаан татаж байдаг жинхэнэ үнэ бол гол үнэ мөн. Янз бүрийн санамсаргүй хэрэг явдлууд заримдаа таваарын үнийг нэлээд өндөр их хэмжээнд байлгадаг, заримдаа тэдгээрийг гол үнэтэй жишвэл нэлээд бууруулдаг ч юм. Гэвч үнийг энэ тогтвортой төвөөс дээш доош оруулдаг саадууд ямар ч байлаа гэсэн үнэ нь дандаан тэр төв рүү татагдаж байдаг юм12» 

	 

	гэжээ

	Би одоо энэ асуудлыг тодорхой авч үзэж чадахгүй. Хэрэв, эрэлт нийлүүлэлт харилцан тэнцвэл таваарын зах зээлийн үнэ нь тэдгээрийн жинхэнэ үнэтэй тохирно, өөрөөр хэлбэл, эдгээр таваарыг үйлдвэрлэхэд чухал хэрэглэгдэх хөдөлмөрийн хэмжээгээр тодорхойлогддог өртөгтэй тохирно. Гэвч эрэлт, нийлүүлэлт хоёр нь заавал бие биеэ тэгшитгэх байнга хандлагатай байх ёстой. Тэгэхдээ, ийм болохын тул нэг хэлбэлзэлтийг нөгөөгөөр нь нөхөж дээшлүүлбэл бууруулж, буурвал дээшлүүлдэг юм. Хэрэв зөвхөн өдөр тутмын хэлбэлзэлтийг авч үзэхийн оронд та нар ноён Тук «Үнийн түүх» гэдэг зохиолдоо бичсэний адил нэлээд удаан хугацааны дотор зах зээлийн үнийн хөдөлгөөнийг шинжиж үзвэл, зах зээлийн үнийн хэлбэлзэл зах зээлийн өртөг дээш доош орох, их, бага болох нь харилцан бие биедээ саад болох ба нөхдөгийг олж үзнэ ээ. Иймд онц эрх ба зарим нэг дүрсээ өөрчилсөн нөлөөллөөс гадна (одоогоор би эдгээрийн тухай авч үзэж чадахгүй), янз бүрийн таваар дундыг баримтлахад цөм өөрийн өртгөөр буюу жинхэнэ үнээр худалдагддаг юм. Зах зээлийн үнийн хэлбэлзэл харилцан нөхөгддөг дундаж хугацаа нь төрөл бүрийн таваарт анги анги байдаг. Учир нь нэг төрлийн таваарт нийлүүлэлтийг эрэлтэд тохируулах нь хялбар байдаг бол өөр төрлийн таваарт тэгж тохируулах нь хэцүү байдаг юм.

	Ингэхлээр, хэрэв нэлээд удаан хугацааны дотор бүх төрлийн таваарыг ерөнхийдөө өртгөөр нь худалддаг юм бол ашиг нь (зарим нэг тохиолдлоор бий болдог, ашиг биш, харин үйлдвэрийн янз бүрийн салаа мөчирт тогтмол бий болдог ердийн ашиг) таваарын үнийг нэмснээс буюу таваарыг түүний өртгөөс нь давуу үнээр худалдсанаас бий болдог мэтээр бодох нь тэнэг хэрэг болох сон билээ. Хэрэв бид энэ бодлыг дүгнэх гэж оролдвол түүний учир утгагүй нь илэрхий болно. Хүн бусдад юмаа худалдаад хонжлоо гэхэд бусдаас юм худалдаж авахдаа ямагт хонжигдох билээ. Зарим хүн худалдагч биш мөртөө худалдан авагч, эсхүл үйлдвэрлэгч биш мөртөө, эд хэрэглэгч байдаг гэж ярих нь ажил хэрэгт тус болохгүй. Тийм байдаг байсан бол тэдгээр хүмүүс, үйлдвэрлэгчдэд төлж байгаа зүйлээ эхлээд үйлдвэрлэгчдээс огт зүгээр авах ёстой болно. Хэрэв нэг хүн танаас мөнгө зээлж аваад дараа нь тэр мөнгөөрөө танайхаас таваар худалдан авахаар ирэхэд та нар тэр хүнд таваараа маш их үнээр худалдсанаараа хэзээ ч баяжиж чадахгүй шүү дээ. Ийм худалдаа бол алдагдлыг багасгахаас биш, ашиг оруулж яавч чадахгүй.

	Ингэхлээр, та нар ашгийн ерөнхий шинж чанарыг тайлбарлахын тулд дундыг баримтлахад таваар бол жинхэнэ өртгөөрөө худалдагддаг бөгөөд ашиг бол таваарыг өртгөөр нь худалдсанаас, өөрөөр хэлбэл, таваарыг түүнд шингэсэн хөдөлмөртэй нь пропорциональ хэмжээтэйгээр худалдсанаас гардгийг баримтлах ёстой. Хэрэв та нар энэ төсөөллийн үндсэн дээр ашгийг тайлбарлаж чадахгүй бол та нар түүнийг ер нь тайлбарлаж чадахгүй. Энэ нь хачин бөгөөд өдөр тутмын туршлагаас зөрж байгаа мэт санагдаж ч болох юм. Гэтэл дэлхий, нарыг тойрдог, ус бол хялбархан авалцан асдаг хоёр хийнээс тогтдог гэдэг ч хачин зүйл болох байх аа. Юмны зөвхөн хуурамч өнгөц үзэгдлийг нь олж хардаг өдөр тутмын туршлагын үндсэн дээр бодож үзвэл, шинжлэх ухааны бодит зүйлүүд дандаа хачин санагддаг.

	
7. АЖИЛЛАХ ХҮЧ

	 

	Бид, өртөг, аливаа таваарын өртгийн шинж чанарыг аль болохоор товчхон шинжилж үзлээ, одоо хөдөлмөрийн онцлог өртгийг анхаарах хэрэгтэй байна. Та нарт ч гэсэн хачин юм шиг санагдаж болохуйц тийм нотолгоогоор би та нарт дахиж анхааруулах ёстой байна.

	Та нар өдөр тутам чухамхүү хөдөлмөрөө худалдаж байна. Тэгэхлээр, хөдөлмөр нь үнэтэй байдаг бөгөөд таваарын үнэ нь түүний өртгийн зөвхөн мөнгөн илрэл болдог учраас хөдөлмөрийн өртөг гэдэг юм лавтай байх ёстой гэдэгт та бүгд итгэж байгаа байх. Гэвч үнэн хэрэг дээрээ хөдөлмөрийн өртөг гэдэг юм уг үгийн ердийн утгаар байдаггүй юм. Таваарын өртөг бол түүнд шингэсэн чухал хэрэглэгдэх хөдөлмөрийн хэмжээнээс бүрэлдэн тогтдогийг бид мэднэ. Тэгээд бид өртгийн тухай энэ ойлголтыг хэрэглэсэн бол жишээ нь 10 цагийн ажлын өдрийн өртгийг яаж олох бил ээ? Нэг өдөрт хэчнээн хөдөлмөр багтах вэ? гэвэл 10 цагийн хөдөлмөр багтана. Хэрэв 10 цагийн ажлын өдөр нь 10 цагийн хөдөлмөртэй тэнцэнэ, эсхүл тэр нэг ажлын өдөрт багтсан хөдөлмөрийн хэмжээтэй тэнцэнэ гэж бид хэлбэл тэр маань дахин давтсан зүйл болохоор барахгүй утга учиргүй зүйл болно.

	Бид, «хөдөлмөрийн өртгийн» үнэн бодит боловч далд байдаг учир утгыг нь олсон болохоор бидэнд харагдаж байгаа огторгуйн од гарагуудын жинхэнэ хөдөлгөөнийг бид танин мэдсэний дараа тэдгээрийн хөдөлгөөнийг тайлбарлаж чаддаг шигээ өртгийг ухаанд оршгүй, боломжгүй мэт санагдахуйц тэгж хэрэглэдгийг нь тайлбарлаж чадах юм.

	Ажилчны худалдаж байгаа тэр зүйл бол шууд түүний хөдөлмөр биш, харин капиталистын мэдэлд түр шилжүүлсэн ажиллах хүч нь мөн. Би Английн хуулиудад юу гэж байдгийг мэдэхгүй, гэсэн ч эх газрын зарим улсуудын хуульд ажиллах хүчээ худалдаж болдог хугацааны дээд хэмжээг тогтоодгийг мэдэж байна.

	Энэ бол дээрхтэй адил үнэн зүйл юм. Хэрэв ажиллах хүчээ дуртай хугацаагаар худалдаж болдог болгох юм бол боол эзэмших ёс тэр дороо сэргэх сэн билээ. Хэрэв ажилчныг бүх насаар нь жишээ нь, ингэж худалдах юм бол уг ажилчныг хөлслөгч хүнд нь үүрдийн боол болгох сон билээ.

	Английн хамгийн эртний эдийн засагч, хамгийн гойд философич Томас Гоббс өөрийн «Левиафан» гэдэг зохиолдоо өөрийн хойчийг залгамжлагч бүгдийн олж үзээгүй тэр баримтыг аяндаа олж мэдсэн юм. Тэр хэлэхдээ: «хүний өртөг буюу үнэт чанар бол бусад бүх юмны өртөгтэй адил түүний үнэ мөн, өөрөөр хэлбэл, түүний хүчийг хэрэглэсний хариуд өгч байгаа тэр зүйл мөн» гэжээ.

	Хэрэв бид энэ үндсийг баримтлах юм бол аливаа бусад таваарын өртгийн адил хөдөлмөрийн өртгийг тодорхойлж чадна.

	Гэвч бид ингэж тодорхойлохынхоо өмнө нэг талаар газар, машин, түүхий эд, амьдралын хэрэгсэл, өөрөөр хэлбэл, боловсруулаагүй газраас бусад бүх хөдөлмөрийн бүтээгдэхүүн болох зүйлстэй байдаг, худалдан авагчид, нөгөө талаар ажиллах хүч, ажиллах гар, толгойноосоо өөр худалдах юу ч үгүй байдаг худалдагчид гэж байдаг бөгөөд нэг хэсэг нь ашиг олж баяжих зорилгоор үргэлж худалдан авч байхад, нөгөө хэсэг нь амь зуухын тулд үргэлж худалдаж байдаг ийм хачин үзэгдэл зах зээл дээр яаж гарав гэж асуух хэрэгтэй. Энэ асуудлыг шинжилж судална гэдэг бол эдийн засагчид «урьдчилсан буюу анхны хуримтлал» гэж нэрлэдэг боловч хөрөнгийг анх удаа хураасан явдал гэж нэрлэвэл зохих тэр зүйлийг шинжилж судалсан судалгаа болох билээ. Энэ анхны хуримтлал гэгч бол, ажилчин хүн, түүний хөдөлмөрийн хэрэгсэл хоёрын хооронд урьд өмнө байсан нэгдлийг эвдэхэд хүргэсэн түүхийн өдий төдий процесс л юм гэдгийг бид илрүүлэх байсан. Гэвч ингэж шинжилж судлах явдал миний сэдвээс хальж байна. Хөдөлмөрчин хүнийг хөдөлмөрийн хэрэглэлээс нь салгах явдлыг нэгэнт биелүүлээд үйлдвэрлэх аргад шинэ, үндсэн хувьсгал гарч түүнийг дахин устгаж, урьд өмнө байсан нэгдлийг түүхийн шинэ хэлбэрээр сэргээгээгүй цагт цаашид тэр хэвээрээ өргөжин нэмэгдэх хэмжээгээр сэргээгдэж байх болно.

	Тэгвэл ер нь ажиллах хүчний өртөг гэж юу вэ?

	Ажиллах хүчний өртөг бол аливаа бусад таваарын өртөгтэй адил түүнийг үйлдвэрлэхэд чухал хэрэглэгдэх хөдөлмөрийн хэмжээгээр тодорхойлогддог юм. Хүний ажиллах хүч зөвхөн түүний амьд биед нь байдаг. Хүн, өсөн бойжиж, амьдрахын тулд амьдралын зохих хэмжээний зүйлсийг хэрэглэдэг юм. Гэвч хүн машины нэгэн адил элэгдэн хуучирдаг учраас түүнийг өөр хүнээр солих хэрэгтэй болдог. Ажилчны өөрийнх нь амьдралд чухал хэрэглэгдэх амьдралын хэрэгслээс гадна ажилчныг зах зээл дээр ажилчны халааг авдаг байх, ажилчны хойч үеийг мөнхжүүлэх, үр хүүхдээ хүмүүжүүлэх хэрэгсэл ажилчинд бас хэрэгтэй байдаг. Түүнээс гадна ажилчин хүн, ажиллах хүчээ нэмэгдүүлэх, тодорхой мэргэшил олж авахын тулд бас зохих хэмжээний өртөг зарцуулах хэрэгтэй болдог. Одоо бид зорилгоо биелүүлэхийн тул сургууль хүмүүжлийн явдалд хамгийн яльгүй хэмжээний зардалтай байдаг дундаж хөдөлмөрийг авч үзвэл хангалттай юм. Гэвч, өөр өөр чанартай ажиллах хүчийг үйлдвэрлэх зардал өөр өөр байдаг болохоор үйлдвэрлэлийн өөр өөр салаа мөчирт хэрэглэж байгаа ажиллах хүчний өртөг ч мөн өөр өөр байх ёстой гэдгийг би дашрамд нь хэлэх хэрэгтэй. Иймд адил тэгш цалингийн тухай шаардах явдал бол хэзээ ч биелэгдэшгүй төөрөгдөл дээр үндэслэсэн утга учиргүй зүйл мөн. Энэ шаардлага бол дүгнэлтээс зайлсхийхийг оролдсон урьдчилсан нөхцөл болдог тэр хуурамч, өнгөц радикализмын үүсэл болдог юм. Хөлсний хөдөлмөрийн систем дээр үндэслэн ажиллах хүчний өртгийг бусад бүх таваарын адил тогтоодог. Харин төрөл бүрийн ажиллах хүч өөр өөр өртөгтэй байдаг учраас өөрөөр хэлбэл, түүнийг үйлдвэрлэхэд өөр өөр хэмжээний хөдөлмөр шаардагддаг учраас ажилчны зах зээл дээрх ажиллах хүч мөн өөр өөр үнээр худалдагдах ёстой. Хөлсний хөдөлмөрийн систем дээр үндэслэн адил буюу ядахдаа л шударга хөлс авах гэж шаардах явдал бол боолчлолын систем дээр үндэслэн эрх чөлөө шаардсантай ав адил юм. Та нарын үнэн, шударга гэж үзэж байгаа зүйл, уг асуудалд хамаарагдахгүй. Тухайн үйлдвэрлэлийн системд чухам юу чухал хэрэглэгдэж байгаад уг асуудал оршиж байна.

	Дээр дурдсанаас үзэхэд ажиллах хүчийг үйлдвэрлэн хөгжүүлэх, хадгалан мөнхжүүлэхэд чухал хэрэглэгддэг амьдралын хэрэгслийн өртгөөр ажиллах хүчний өртгийг тодорхойлдог нь илэрхий байна.

	
8. НЭМҮҮ ӨРТГИЙГ ҮЙЛДВЭРЛЭХ НЬ

	 

	Ажилчинд өдөр тутам чухал хэрэглэгдэх амьдралын дундаж хэмжээний хэрэгслийг үйлдвэрлэхэд 6 цагийн дундаж хөдөлмөр шаардагдана гэж бодъё. Түүнчлэн тэр 6 цагийн хөдөлмөр 3 шиллингтэй тэнцүү хэмжээний алтанд шингэсэн юм гэж бодъё. Тэгвэл 3 шиллинг нь энэ хүний ажиллах хүчний өдрийн өртгийн мөнгөн илрэл буюу үнэ болно. Энэ хүн, өдөрт 6 цаг ажиллахдаа, өдөр тутам хэрэглэгдэх амьдралын дундаж хэмжээний хэрэгслийг олж авахад, өөрөөр хэлбэл, ажилчин хүн шиг амьдрахад өдөр бүр хангалттай өртгийг үйлдвэрлэх байсан.

	Гэтэл энэ хүн бол хөлсний ажилчин юм. Тийм ч учраас тэр хүн ажиллах хүчээ капиталистад худалдах болдог. Ажиллах хүчээ өдөрт 3 шиллинг буюу долоо хоногт 18 шиллингэр худалдахдаа ажиллах хүчнийхээ өртгөөр худалдаж байгаа юм. Тэр хүнийг утас ээрэгч гэж бодъё. Хэрэв тэр хүн өдөрт 6 цаг ажиллах юм бол өдөр тутам 3 шиллингийн өртгийг хөвөнд шингээх болно. Өдөр тутам хөвөнд шингэж байгаа энэ өртөг бол түүний цалингийн яг зөв эквивалент буюу түүний өдөр тутам авдаг ажиллах хүчний үнэ болно. Гэтэл ийм байх юм бол капиталист ямар ч нэмүү өртөг, ямар ч нэмүү бүтээгдэхүүн авахгүй байх сан. Энэ мэтээр энд бид үнэхээр бэрхшээлтэй тулгарч байна.

	Капиталист, ажилчны ажиллах хүчийг худалдан аваад бусад бүх худалдан авагчдын адил худалдан авсан таваараа ашиглаж хэрэглэх эрх олж авдаг. Машиныг хөдөлгөн түүнийг хэрэглэж ашигладгийн адил, хүний хүчийг албадан ажиллуулж түүнийг хэрэглэж ашигладаг юм. Капиталист, ажилчны өдрийн буюу долоо хоногийн ажиллах хүчний хөлсийг төлснөөрөө тэр ажиллах хүчийг ашиглах буюу түүнийг бүхэл өдөр, бүхэл долоо хоногийн турш албадан ажиллуулах эрх олж авдаг. Ажлын өдөр, ажлын долоо хоног нь зохих хязгаартай байдаг. Гэвч бид үүнийг сүүлээр тодорхой авч үзнэ ээ. Би одоо нэг шийдвэрлэх зүйлд та бүгдийн анхаарлыг хандуулахыг хүсэж байна.

	Ажиллах хүчний өртөг бол түүнийг хэвээр хадгалах буюу нөхөн сэргээхэд чухал хэрэглэгдэх хөдөлмөрийн хэмжээгээр тодорхойлогддог байхад харин энэ ажиллах хүчийг ашиглах явдал нь зөвхөн ажилчны ажиллах чадвар, биеийн хүч хоёроор хязгаарлагдаж байна. Ажиллах хүчний нэг өдрийн буюу долоо хоногийн өртөг бол тэр хүчнийг өдөр тутам буюу долоо хоног тутам зарцуулах явдлаас огт өөр зүйл юм. Мөн үүнчлэн моринд хэрэглэгдэх тэжээл ба тэр морь унасан хүнээ авч явж чадах хугацаа хоёрын хооронд адил зүйл огт алга. Ажилчны ажиллах хүчний өртгийг хязгаарласан хөдөлмөрийн тэр хэмжээ, ажилчны ажиллах хүчний үйлдвэрлэж чадах хөдөлмөрийн тэр хэмжээ хэрхэвч болж чадахгүй. Өнөөх утас ээрэгчээ жишээ болгон авч үзье. Утас ээрэгч, ажиллах хүчээ нөхөн сэргээхийн тулд өдөр тутам 3 шиллингийн өртөг нөхөн үйлдвэрлэх ёстой бөгөөд үүнийгээ өдөр тутам 6 цаг ажиллаад биелүүлдэг. Гэвч энэ нь утас ээрэгчийн өдөрт 10, 12, буюу түүнээс илүү цаг ажиллах чадварыг үгүйсгэхгүй юм. Гэтэл, утас ээрэгчийн нэг өдөр, долоо хоногийн ажиллах хүчний өртгийг төлснөөрөө капиталист түүний ажиллах хүчийг бүтэн өдөр, бүхэл долоо хоногийн турш ашиглах эрхтэй болдог юм. Тэгээд капиталист, утас ээрэгчийг өдөрт жишээ нь 12 цаг албадан ажиллууллаа гэж бодъё. Тэгвэл түүний цалин буюу түүний ажиллах хүчний өртгийг нөхөхөд хэрэглэгдэх 6 цагийн хөдөлмөрөөс гадна бас илүү 6 цаг ажиллах болдог бөгөөд түүнийг би нэмүү хөдөлмөрийн цаг гэж нэрлэнэ. Тэгэхдээ энэ нэмүү хөдөлмөр нь нэмүү өртөг, нэмүү бүтээгдэхүүнд шингэдэг юм. Хэрэв, өнөөх утас ээрэгч маань өдөр тутам 6 цаг ажиллаад, түүний ажиллах хүчний тохирсон эквивалент болдог 3 шиллингийн өртгийг хөвөнд нэмдэг бол, 12 цагт 6 шиллингийн өртгийг хөвөнд нэмэх бөгөөд түүнтэй тохирох хэмжээний нэмүү ээрсэн утсыг үйлдвэрлэнэ. Нэгэнт утас ээрэгч, өөрийн ажиллах хүчийг капиталистад худалдсан болохоор түүний бүтээсэн бүх өртөг буюу түүний бүтээсэн бүх бүтээгдэхүүн нь утас ээрэгчийн ажиллах хүчийг зохих хугацаанд өмчилдөг капиталистын мэдэлд байдаг. Ингэхлээр, капиталист, 3 шиллингийн урьдчилан зарсны үрээр 6 шиллингийн өртгийг олж авдаг. Учир нь капиталист 6 цагийн хөдөлмөр шингэсэн өртгийг урьдчилан зарж оронд нь 12 цагийн хөдөлмөр шингэсэн өртгийг олж авдаг. Энэ процессийг өдөр тутам давтснаараа капиталист, өдөр тутам 3 шиллинг урьдчилан зарцуулж өдөр тутам 6 шиллингийг өвөртөлж хагасыг нь цалин олгоход дахин зарцуулдаг, нөгөө хагасыг нь капиталистад ямар ч үнэ төлбөр шаардахгүй нэмүү өртөг болдог юм.

	Капиталист үйлдвэрлэл буюу хөлсний хөдөлмөрийн систем бол чухам хөдөлмөр, капитал хоёрын хоорондын ийм маягийн арилжаан дээр үндэслэж байдаг бөгөөд чухам ийм маягийн арилжаа нь ажилчин ажилчны хувьд, капиталист капиталистын хувьд нөхөн үйлдвэрлэгдэж байх явдалд хүргэдэг байх ёстой.

	Нэмүү өртгийн норм нь аливаа адил тэнцүү нөхцөлд ажиллах хүчний өртгийг нөхөн үйлдвэрлэхэд хэрэглэгддэг ажлын өдрийн тэр хэсэг ба капиталистад хийж өгдөг нэмүү цаг буюу нэмүү хөдөлмөр хоёрын хоорондын харьцаанаас шалтгаалдаг. Ингэхлээр, нэмүү өртгийн норм нь ажилчин өөрийн хөдөлмөрөөр зөвхөн ажиллах хүчнийхээ өртгийг нөхөн үйлдвэрлэх буюу өдрийн цалинг нөхөх цагаас гадна ажлын өдөр хэчнээн илүү хугацаагаар үргэлжилж байгаа явдлаас шалтгаалдаг.

	
9 . ХӨДӨЛМӨРИЙН ӨРТӨГ

	 

	Одоо бид «хөдөлмөрийн өртөг буюу үнэ» гэдэг тодорхойлолтыг дахин авч үзэх хэрэгтэй байна.

	Үнэндээ хөдөлмөрийн өртөг бол ажиллах хүчийг хэвээр хадгалахад чухал хэрэглэгдэх таваарын өртгөөр хэмжигддэг ажиллах хүчний өртгөөс өөр юм биш гэдгийг бид үзсэн билээ. Гэтэл ажилчин, хөдөлмөрлөснийхөө дараа цалингаа авдаг учир, бас ажилчин үнэндээ капиталистад хөдөлмөрөө өгч байгааг мэддэг учир ажилчны ажиллах хүчний өртөг буюу үнэ нь түүнд хөдөлмөрийн нь үнэ буюу өртөг шиг санагддаг юм. Хэрэв түүний ажиллах хүчний үнэ нь 6 цагийн хөдөлмөр шингэсэн 3 шиллингтэй тэнцүү байх юм бол, тэгээд бас өнөөх ажилчин хэрэв 12 цаг ажилладаг байх юм бол тэр ажилчин, энэ 3 шиллингийг 12 цагийн хөдөлмөрийн өртөг буюу үнэ гэж гарцаагүй үздэг байна. Гэтэл тэр 12 цагийн хөдөлмөр, 6 шиллингийн өртөгт шингэсэн байдаг. Үүнээс хоёр дүгнэлт гарна. Үүнд:

	Нэгдүгээрт: нарийн авч үзвэл хөдөлмөрийн өртөг буюу үнэ гэдэг нь хэдийгээр утга учиргүй нэр томьёо мөн боловч ажиллах хүчний өртөг буюу үнэ нь хөдөлмөрийн өөрийнх нь үнэ буюу өртөг мэт үзэгддэг юм.

	Хоёрдугаарт: хэдийгээр ажилчны өдрийн хөдөлмөрийн дөнгөж хагас нь хөлстэй нөгөө хагас нь хөлсгүй байдаг боловч, хэдийгээр чухам тэр хөлсгүй буюу нэмүү хөдөлмөр нь нэмүү өртөг буюу нэмүү ашгийг үүсгэдэг фондыг бий болгодог боловч бүх хөдөлмөр, хөлстэй хөдөлмөр шиг санагддаг юм.

	Энэ хуурамч үзэгдэл нь хөлсний хөдөлмөрийг, хөдөлмөрийн бусад бүх түүхэн хэлбэрээс ялгадаг юм. Хөлсний хөдөлмөрийн системийн үүднээс авч үзэхэд хөлсгүй хөдөлмөр ч, хөлстэй юм шиг санагддаг юм. Харин боолчуудад бол түүний хөдөлмөрийн хөлстэй хэсэг нь ч, хөлсгүй юм шиг санагддаг. Ажиллахын тулд боол амьдрах хэрэгтэй бөгөөд түүний ажлын өдрийн хагас нь түүний амьдралын өртгийг нөхөхөд ордог. Гэтэл эзэн боол, хоёрын хооронд худалдаа арилжааны ямар ч хэлэлцээ тогтоогоогүй учир, тэр хоёр этгээдийн хооронд худалдан авч өгөлцөх тухай ямар ч албан ёсны зүйлгүй учир боолын бүх хөдөлмөр ямар ч үнэ төлбөргүй мэт санагддаг.

	Нөгөө талаар бүр саявтар Европын бүх дорнод нутагт байж байсан гэж хэлж болохуйц хамжлага тариачдыг авч үзье. Тэр тариачин, 3 хоногт нь хувийнхаа буюу өөртөө оногдсон газар ажлаа хийж, харин үлдсэн 3 хоногт нь өөрийн эзний эдлэхүүн газар дээр албадлагын үнэ төлбөргүй ажил хийдэг. Энэ мэтээр энд бол хөдөлмөрийн хөлстэй хэсгийг хөлсгүй хэсгээс мэдэгдэхүйцээр цаг оронгоороо ялгагдаж байна. Гэтэл манай либералууд, хүнийг зүгээр албадан ажиллуулах бодол бол зүй бус хэрэг гэж үзээд зэвүүцэцгээж байжээ. Гэтэл нэг хүн, долоо хоногийн 3 өдөр нь өөрийнхөө хувийн газар дээр ажлаа хийж 3 өдрийг нь эзнийхээ эдлэхүүн газар дээр үнэ төлбөргүй ажиллаж байна уу, эсхүл тэр хүн фабрик буюу уран дархны газарт өдөрт 6 цагийг нь өөртөө, 6 цагийг нь үйлдвэрийнхээ эзэнд ажиллаж байна уу гэдэг нь хамаагүй яв явсаар нэг зүйл болж, харин сүүлчийнх нь тохиолдолд нь бол хөдөлмөрийн хөлстэй хэсэг нь хөлсгүй хэсэгтэй салшгүй нийлсэн байдаг бөгөөд бүх хийсэн хэлэлцээний мөн чанар нь байгуулсан гэрээ, ажлын хөлсийг долоо хоногийн эцэст төлдөг явдлаар туйлын сайн халхлагдсан байдаг. Нэг үедээ үнэ төлбөргүй хөдөлмөр нь сайн дурын хөдөлмөр шиг нөгөө үедээ албадлагын хөдөлмөр шиг болж байна. Үүндээ л ялгаа нь байдаг юм.

	Хэрэв би «хөдөлмөрийн өртөг» гэсэн тодорхойлолтыг хэрэглэхдээ «ажиллах хүчний өртгийг» тэмдэглэхийн тулд зөвхөн ердийн дэлгэрсэн томьёолол болгон хэрэглэж байгаа юм.

	
10. ТАВААРЫГ ӨРТГӨӨР НЬ ХУДАЛДАХАД АШИГ ГАРДАГ

	 

	Хөдөлмөрийн дундаж цаг нь 6 пенсийн өртөгт шингэдэг буюу 12 цагийн дундаж хөдөлмөр нь 6 шиллингэд шингэдэг гэж бодъё. Бас хөдөлмөрийн өртөг нь 3 шиллинг буюу 6 цагийн хөдөлмөрийн бүтээгдэхүүнтэй тэнцэнэ гэж бодъё. Бас хэрэв, таваарыг үйлдвэрлэх процесст зарцуулсан түүхий эд, мөн тэр процесс дунд элэгдсэн машин зэрэгт дундаж 24 цагийн хөдөлмөр шингэсэн бол тэдгээр үйлдвэрлэлийн хэрэгслийн өртөг нь 12 шиллинг болно. Түүнээс гадна, хэрэв капиталистад хөлслөгдсөн ажилчин үйлдвэрлэлийн тэдгээр хэрэгсэлд өөрийн 12 цагийн хөдөлмөрийг шингээдэг бол энэ 12 цаг нь 6 шиллингийн нэмэлт өртгийг үүсгэнэ. Иймд бүтээгдэхүүний ерөнхий өртөг нь 36 цагийн биежсэн хөдөлмөр болж 18 шиллингтэй тэнцэнэ. Гэвч хөдөлмөрийн өртөг буюу ажилчинд төлсөн цалин нь зөвхөн 3 шиллингтэй тэнцүү байдаг боловч ажилчны зарцуулсан бөгөөд таваарын өртөгт шингэсэн 6 цагийн нэмүү хөдөлмөрт капиталист ямар ч юм төлдөггүй юм. Энэ таваарыг өртгөөр нь 18 шиллингээр худалдахдаа тэр капиталист, ямар ч юм төлөөгүй 3 шиллингийн өртгийг ингэж олж авдаг юм. Энэ 3 шиллинг бол капиталистын завшдаг нэмүү өртөг буюу ашиг юм. Ингэхлээр, капиталист, таваараа өртгөөс нь давуу үнээр худалдсанаас биш, харин таваараа жинхэнэ өртгөөр нь худалдсанаас 3 шиллингийн ашгийг олж авдаг юм.

	Таваарын өртгийг түүнд орсон хөдөлмөрийн ерөнхий хэмжээгээр тодорхойлдог юм аа. Гэвч тэр хөдөлмөрийн хагас нь цалингийн хэлбэрээр зохих шанг нь олгосон өртөгт шингэсэн байдаг, харин нөгөө хагас нь ямар ч юм төлөөгүй өртөгт шингэсэн байдаг. Таваарт орсон хөдөлмөрийн хагас нь хөлстэй нөгөө хагас, нь хөлсгүй хөдөлмөр юм. Ингэхлээр капиталист таваарыг өртгөөр нь, өөрөөр хэлбэл, түүнд зарцуулсан хөдөлмөрийн бүх хэмжээг шингэснээр нь худалдахдаа түүнийг заавал ашигтайгаар худалддаг юм. Капиталист зохих шанг нь олгосон зүйлээ худалддагаар барахгүй, бас юу ч зарцуулаагүй мөртөө ажилчных нь хөдөлмөр орсон тийм зүйлээ ч худалддаг юм. Капиталистын ярьдаг таваарын өртөг, таваарын жинхэнэ өртөг хоёр бол өөр өөр зүйл юм. Иймд ердийн дундаж өртөг бол таваарыг жинхэнэ өртгөөс нь давуу өртгөөр худалдсанаас гардаггүй харин таваарыг жинхэнэ өртгөөр нь худалдсанаас гардгийг давтаж хэлье.

	
11. НЭМҮҮ ӨРТӨГ ЯНЗ БҮРИЙН ХЭСЭГ БОЛЖ ХУВААГДДАГ ТУХАЙ

	 

	Нэмүү өртөг, эсхүл ажилчны нэмүү буюу хөлсгүй хөдөлмөр шингэсэн таваарын өртгийн тэр хэсгийг ашиг гэж би нэрлэж байна. Энэ ашиг капиталист үйлдвэрийн эзний өвөрт бүгдээрээ ордог биш ээ. Газрыг монополчлон өмчлөх явдал байдаг учраас энэ нэмүү өртгийн зарим хэсгийг газрын рент гэдэг нэрийдлээр газар эзэмшигчид авдаг, тэгэхдээ, уг газар нь хөдөө аж ахуй, төмөр зам, барилга болон бусад ямар нэг үйлдвэрлэлийн зорилгоор ашиглагдаж байна уу, үгүй юү гэдэг нь огт хамаагүй байдаг юм. Нөгөө талаар, капиталист үйлдвэрийн эзэд хөдөлмөрийн хэрэгслийг эзэмшдэг учир нэмүү өртөг үйлдвэрлэх буюу хөлсгүй хөдөлмөрийн хэмжээний заримыг нь завших мэтийн бололцоотой болдог юм. Энэ зүйл нь хөдөлмөрийн хэрэгслийг бүгдийг нь буюу хагасыг нь капиталист - үйлдвэрийн эзэнд зээлдүүлдэг хөдөлмөрийн хэрэгслийн эзэн, хүү нэрийдлээр мөнгө зээлдүүлэгч капиталист шиг л тэр нэмүү өртгийн өөр хэсгийг авах бололцоо олж авахад хүргэдэг. Ийм капиталист - үйлдвэрийн эзэн гэсний нь хувьд түүнд зөвхөн үйлдвэрийн буюу худалдааны ашиг гэж нэрлэгддэг юм л үлдэнэ.

	Дээр дурдсан гурван категори хүмүүсийн хооронд бүх нэмүү өртгийг хуваарилахад ямар хуулиуд тохируулдаг вэ? гэдэг асуудал бол бидний үзэж байгаа зүйлд огт хамаагүй юм. Гэвч дээр дурдсан бүх зүйлээс гарах дүгнэлт гэвэл:

	Рент, хүү, үйлдвэрийн ашиг гэдэг бол таваарын нэмүү өртөг буюу түүнд шингэсэн хөлсгүй хөдөлмөрийн зөвхөн янз бүрийн хэсгийн төрөл бүрийн нэр мөн бөгөөд энэ бүгд нь зөвхөн тэр эх булгаас ганц түүнээс л адилхан хэмжүүрээр ялгаран гардаг. Эдгээрийг газар, капитал хоёрын аль аль нь аяндаа бий болдоггүй. Гэвч газар, капиталын эзэд нь капиталист - үйлдвэрийн эзэн, ажилчнаас шахан сорж авдаг нэмүү өртгийн зохих хувийг авах бололцоотой болдог юм. Ажилчны нэмүү буюу хөлсгүй хөдөлмөрийн үр дүн болох тэр нэмүү өртгийг цөмийг нь капиталист өөртөө шингээж байна уу, эсхүл түүний зарим хэсгийг рент, хүү гэдэг нэрийдлээр аргагүй гурав дахь этгээдэд төлж байна уу? гэдэг асуудал ажилчинд онц ач холбогдолтой зүйл биш. Капиталист үйлдвэрийн эзэн, зөвхөн хувийнхаа капиталыг ашигладаг, өөртөө хэрэгтэй байгаа газраа эзэмшдэг гэж бодъё. Тэгвэл нэмүү өртөг тэр аяараа түүнд завшигдах сан билээ. Нэмүү өртгийг ажилчнаас шууд шахан сорж авдаг этгээд нь чухам капиталист үйлдвэрийн эзэн мөн, тэгэхдээ нэмүү өртгийн чухам ямар хэсгийг өөртөө үлдээх нь огт хамаагүй хэрэг. Энэ мэтээр хөлсний хөдөлмөрийн бүх систем, үйлдвэрлэлийн одоо үеийн бүх систем нь капиталист үйлдвэрийн эзэн, хөлсний ажилчин хоёрын хоорондын чухам энэ харьцаан дээр үндэслэж байдаг юм. Иймд бидний хэлэлцэн шүүмжлэхэд оролцож байсан зарим нэг иргэд, тухайн нөхцөл байдалд үнэ нэмэгдэх явдал нь капиталист үйлдвэрийн эзэн, газар эзэмшигч, зээлдүүлэгч капиталист буюу, хэрэв хэрэгтэй гэж үзвэл, албан татвар хураагчдад ч туйлын тэгш биш нөлөөлдөг гэдэг нь зөв байсан боловч юмны учир байдлыг зөөлрүүлэх, капиталист үйлдвэрийн эзэн, ажилчин хоёрын хооронд энэ үндсэн харилцааг онц ач холбогдолтой биш асуудал мэт болгох гэсэн явдал нь буруутай байжээ.

	Дээр дурдсан энэ зүйлээс бас нэг дүгнэлт гарч байна. Түүхий эд, машины өртөг буюу нэг үгээр хэлэхэд нэгэнт хэрэглэсэн үйлдвэрлэлийн хэрэгслийн өртөг болдог таваарын өртгийг тэр хэсэг нь орлого бий болгодоггүй, харин зөвхөн капиталыг нөхдөг юм. Гэтэл хэрэв энэ асуудлыг орхилоо ч гэсэн, орлого бий болгодог буюу цалин ашиг, рент, хүүгийн хэлбэрээр зарцуулагддаг таваарын өртгийн өөр хэсэг нь цалин, рент, ашиг гэх зэргийн өртгөөс бүрэлддэг мэтээр үздэг явдал буруу юм аа. Бид эхлээд цалингийн тухай авч үзэхгүй, харин үйлдвэрийн ашиг, рент, хүүг л авч үзэцгээнэ. Бид, таваарт орсон нэмүү өртөг буюу хөлсгүй хөдөлмөр шингэсэн таваарын өртгийн тэр хэсэг нь гурван өөр нэртэй янз бүрийн хэсэгт хуваагддагийг дөнгөж саяхан авч үзсэн билээ. Гэвч таваарын энэ хэсгийн өртгийг энэ гурван бүрэлдэхүүн хэсгийн биеэ даасан өртгийн нийлбэрээс бүтэж бүрэлддэг гэвэл тун буруу болох билээ.

	Хэрэв нэг цагийн хөдөлмөрт 6 пенсийн өртөгт шингэж хэрэв ажилчны ажлын өдөр 12 цаг байгаад, хэрэв энэ цагийн тал нь хөлсгүй хөдөлмөр болох юм бол энэ нэмүү хөдөлмөр нь таваарыг өөрөөр хэлбэл, хариуд нь ямар ч юм өгөөгүй 3 шиллингийн нэмүү өртөгтэй болгодог юм. 3 шиллингийн энэ нэмүү өртөг бол капиталист - үйлдвэрийн эзэн, газар эзэмшигч, мөнгө зээлдүүлэгч этгээдтэй хувааж болох тэр бүх фонд болдог, тэгэхдээ тэр нэмүү өртгөө яаж хуваах нь бидэнд хамаагүй юм. 3 шиллингийн энэ өртөг бол тэдний хооронд хувааж болох тэр өртгийн хязгаарыг бий болгодог юм. Гэтэл капиталист үйлдвэрийн эзэн өөртөө ашиг оруулах гэж таваарын өртөг дээр дур зоригоороо өртөг нэмж, дараа нь газар эзэмшигч зэрэг этгээдэд зориулж өөр өртөг нэмээд таваарын ерөнхий өртөг эдгээр дур зоргоороо тогтоосон өртгөөс үүсэж бүрддэг юм огт биш ээ. Энэ мэтчилэн тухайн өртөг гурван хэсэгт хуваагддаг явдлыг гурван тус тусдаа өртгийн нийлбэрээс энэ өртөг бүтэж бүрэлддэг явдалтай хутгаж, тэгснээрээ рент, ашиг, хүүг уудлан авдаг нийт өртгийг дур зоргоороо тогтоодог хэмжигдэхүүн болгодог тэр тарж дэлгэрсэн бодлын огт буруу болохыг та нар үзэцгээнэ.

	Капиталистуудын олж авч байгаа бүх ашгийг 100 фунт стерлинг байг. Ашгийн энэ дүнг туйлын хэмжигдэхүүн гэж үзэхдээ бид түүнийг ашгийн хэмжээ гэж нэрлэнэ. Хэрэв бид, эдгээр 100 фунт, урьдчилгаа капитал хоёрын хоорондын харьцааг бодож гаргавал энэ харьцангуй хэмжигдэхүүнийг ашгийн норм гэж нэрлэнэ. Энэ ашгийн нормыг хоёр янзаар тодорхойлж болох нь илэрхий байна.

	Цалинд урьдчилгаа болгосон капитал, 100 фунт стерлинг боллоо гэж бодъё. Хэрэв бий болгосон нэмүү өртөг, мөн л 100 фунт стерлингитэй тэнцвэл, энэ нь ажилчны ажлын өдрийн хагас нь хөлсгүй хөдөлмөр юм гэдгийг харуулж байгаа бөгөөд хэрэв, энэ ашгийг цалинд урьдчилж олгосон капиталын өртгөөр хэмжих юм бол, ашгийн норм 100%-тай тэнцэнэ гэж бид хэлнэ. Учир нь анх зарцуулсан өртөг 100-тай, харин олж авсан өртөг 200-тай тэнцэх юм.

	Нөгөө талаар хэрэв бид зөвхөн цалинд урьдчилж олгосон капиталаар барахгүй, бас бүх урьдчилж олгосон капиталыг анхаарч үзвэл, жишээ нь бүх урьдчилж зарцуулсан капитал, 500 фунт стерлинг болж түүнээс 400 фунт стерлинг нь түүний эд, машин зэргийн өртөг болдог бол зөвхөн 20% ашгийн нормтой тэнцэнэ гэж бид хэлэх ёстой. Учир нь 100 фунт стерлингийн ашиг нь бүх урьдчилж зарцуулсан капиталын зөвхөн тавны нэг хэсэг нь болдог юм.

	Ашгийн нормыг тодорхойлсон нэг дэх арга бол хөлстэй хөлсгүй хөдөлмөрийн хоорондын жинхэнэ харьцааг, мөн хөдөлмөрийн мөлжлөгийн13, жинхэнэ хэмжээг харуулдаг шилдэг арга мөн. Хоёр дахь арга нь жирийн нэг хэрэглэдэг арга бөгөөд үнэндээ хэдхэн зүйлд хэрэглэдэг юм. Тэгэхдээ л ажилчны өртөггүй хөдөлмөрийг капиталист хэр зэрэг шавхан сорж байгааг нууж далдлахад маш тохиромжтой байдаг.

	Би цаашид санамж болгох гэсэн зүйлүүддээ капиталистын зөвхөн сорж байгаа нэмүү өртгийн бүх хэмжээг тодорхойлохын тулд ашиг гэдэг үгийг хэрэглэнэ, тэгэхдээ тэр нэмүү өртөг, янз бүрийн этгээдүүдийн хооронд яаж хуваарилагдаж байгаа нь огт хамаагүй юм. Харин ашгийн норм гэсэн тодорхойлолтыг хэрэглэхдээ, би цалинд урьдчилан зарцуулсан капиталтай харьцах харьцаагаар нь ашгийг ямагт хэмжинэ.

	
12. АШИГ, ЦАЛИН, ҮНИЙН ХООРОНДОХ ЕРӨНХИЙ ХАРЬЦАА

	 

	Таваарын өртгөөс таваарт зарцуулсан түүхий эд, үйлдвэрлэлийн бусад хэрэгслийн өртгийг хасвал, өөрөөр хэлбэл, таваарт орсон өнгөрсөн хөдөлмөр болдог өртгийг хасвал таваарын өртгийн бусад хэсэг нь тухайн үйлдвэрлэлийн процесст ажилчны нэмж оруулсан хөдөлмөрийн тоо хэмжээтэй адил болдог юм. Хэрэв энэ ажилчин өдөрт 12 цагийн ажил хийдэг тэгээд 12 цагийн дундаж хөдөлмөр нь 6 шиллингтэй тэнцэх хэмжээний алтанд шингэсэн гэвэл тэр 6 шиллингийн нэмэгдсэн өртөг нь ажилчны хөдөлмөрөөрөө бүтээсэн ганц өртөг юм. Ажлын цагаар тодорхойлогддог тухайн энэ өртөг бол ажилчин, капиталист хоёр өөр өөрийнхөө оногдол хувь хэсгийг гаргаж авдаг ганц фонд болдог бөгөөд бас цалин, ашиг хоёрт хуваагдвал зохих ганц өртөг болдог юм аа. Өртгийг уг хоёр этгээдийн хооронд янз бүрийн хугацаагаар яаж хуваалаа ч гэсэн энэ өртөг өөрөө өөрчлөгддөггүй нь илэрхий байна.

	Түүнчлэн нэг ажилчны оронд бүх ажилчин хүн амыг нэг ажлын өдрийн оронд 12 сая ажлын өдрийг авч үзсэнээс юу ч өөрчлөгдөхгүй.

	Ажилчин, капиталист хоёр, зөвхөн энэ хэмжээ хязгаартай өртгийг, өөрөөр хэлбэл, ажилчны бүх хөдөлмөрөөр хэмжигддэг өртгийг хоорондоо хувааж болох учраас нэг нь их авбал, нөгөө нь бага авна, нэг нь бага авбал, нөгөө нь их авна. Тогтмол хэмжээтэй юмны нэг хэсэг нь хэчнээн хорогдвол нөгөө хэсэг нь төчнөөн нэмэгдэх ёстой юм. Хэрэв цалин өөрчлөгдвөл, ашиг нь өөр чиглэлээр өөрчлөгдөнө.

	Хэрэв цалин багасвал, ашиг дээшилнэ. Хэрэв цалин нэмэгдвэл ашиг буурна. Хэрэв дээр бидний авч үзсэн хэмжээгээр ажилчин бий болгосон өртгийнхөө хагастай тэнцэх 3 шиллинг авдаг буюу, хэрэв ажилчны ажлын өдрийн хагас нь хөлстэй, хагас нь хөлсгүй хөдөлмөрөөс бүрддэг бол ашгийн норм 100% болно. Учир нь капиталист мөн л 3 шиллинг авдаг юм. Хэрэв ажилчин зөвхөн 2 шиллинг авдаг, эсхүл бүтэн нэг өдрийн зөвхөн 1/3-ийг өөртөө ажилладаг бол капиталист 4 шиллинг авч ашгийн норм 200% болно. Хэрэв ажилчин 4 шиллинг авбал, капиталист зөвхөн 2 шиллинг авах бөгөөд ашгийн норм 50% хүртэл буурна. Гэвч энэ бүх өөрчлөлт нь таваарын өртөгтэй нөлөөлөхгүй. Тэгэхлээр цалин нийтдээ нэмэгдэх явдал, ашгийн ерөнхий нормыг бууруулахаас биш, таваарын өртөгтэй нөлөөлөхгүй.

	Гэвч, хэдийгээр зах зээлийн үнийг яваандаа тохируулдаг таваарын өртөг нь уг тавааруудад шингэсэн хөдөлмөрийн нийт хэмжээгээр тодорхойлогддог боловч, хэдийгээр тэр хэмжээ бүрийг хөлстэй, хөлсгүй хөдөлмөр болгож хувааснаас шалтгаалдаггүй боловч жишээ нь 12 цагийн дотор үйлдвэрлэсэн зарим нэг таваар буюу хэсэг таваарын өртөг тогтмол хэвээр үлдэнэ гэж үзэж хэрхэвч болохгүй. Тухайн ажлын цаг, буюу тухайн хэмжээний хөдөлмөрөөр үйлдвэрлэсэн таваарын тоо, бүх хэмжээ нь хэрэглэж байгаа хөдөлмөрийн үйлдвэрлэх хүчнээс шалтгаалахаас биш, тэр хөдөлмөрийн цагийг нь сунгах буюу үргэлжлэх хугацаанаас шалтгаалахгүй. Утас ээрэгчийн хөдөлмөрийн үйлдвэрлэх хүчний нэг хэмжээнд, 12 цагийн ажлын өдөрт, жишээ нь 12 фунт ээрсэн утас үйлдвэрлэдэг бол үйлдвэрлэх хүчний нэлээд бага хэмжээнд зөвхөн 2 фунт ээрсэн утас үйлдвэрлэжээ. Тэгэхлээр хэрэв 12 цагийн дундаж хөдөлмөр нь 6 цагийн өртөгт шингэдэг бол нэг үе 12 фунт ээрсэн утас нь 6 шиллингийн үнэтэй, нэг үе 2 фунт ээрсэн утас нь бас л 6 шиллингийн үнэтэй байх нь ээ. Түүнчлэн 1 фунт ээрсэн утас нь нэг үе 6 пенсийн үнэтэй нэг үе 3 шиллингийн үнэтэй байх нь ээ. Үнэ ийм зөрөөтэй байдаг шалтгаан нь хэрэглэж байгаа хөдөлмөрийн үйлдвэрлэх хүчний зөрөөнөөс болох ёстой билээ. Үйлдвэрлэх хүчин их байхад 1 фунт ээрсэн утсанд 1 цагийн хөдөлмөр шингэж байхад, харин үйлдвэрлэх хүчин бага болоход 1 фунт ээрсэн утасны 6 цагийн хөдөлмөр шингэсэн байх билээ. Цалин нь нэлээд их, ашгийн норм нь бага байлаа ч гэсэн 1 фунт ээрсэн утасны үнэ, зөвхөн 6 пенстэй тэнцэж болох ба бас цалин нь бага, ашгийн норм нь их байлаа ч гэсэн тэр үнэ нь 3 шиллингтэй тэнцэх билээ. Ингэх нь аргагүй юм, яагаад гэвэл, фунт ээрсэн утасны үнийг түүнд шингэсэн хөдөлмөрийн бүх хэмжээгээр тодорхойлдгоос биш, харин энэ бүх хэмжээ нь хөлстэй, хөлсгүй хөдөлмөрт ямар харьцаагаар хуваагдахаар нь тодорхойлдоггүй. Өндөр их хөлстэй, хөдөлмөр хямд таваар үйлдвэрлэдэг, харин бага хөлстэй хөдөлмөр үнэ ихтэй таваар үйлдвэрлэдэг гэж миний дурдсан баримт гаднаас нь харахад гаж буруу юм шиг байснаа энэ мэтээр тэр байдлаа алдана. Энэ баримт бол таваарын өртгийг түүнд шингээсэн хөдөлмөрийн өртгөөр тодорхойлдог тэр түгээмэл хуулийн зөвхөн илрэл бөгөөд хөдөлмөрийн энэ хэмжээ, хэрэглэж байгаа хөдөлмөрийн үйлдвэрлэх хүчнээс бүхэлдээ шалтгаалдаг. Ийм ч учраас үйлдвэрлэх хүчин өөрчлөгдөх тусам өөрчлөгдөж байдаг.

	
13. ЦАЛИНГ НЭМЭГДҮҮЛЭХИЙН ТӨЛӨӨ БУЮУ ТҮҮНИЙГ БУУРУУЛАХГҮЙН ТӨЛӨӨ ТЭМЦЭХ ТЭМЦЛИЙН ЧУХАЛ ҮЕҮД

	Одоо цалинг нэмэгдүүлэх буюу түүнийг бууруулахгүйн төлөө тэмцэх тэмцлийн чухал үеүдийг нэгд нэгэнгүй авч үзье.

	 

	1. Ажиллах хүчний өртөг буюу нийтэд дэлгэрсэн яриагаар бол хөдөлмөрийн өртөг нь амьдралын хэрэгслийн өртөг буюу тэр хэрэгслийг үйлдвэрлэхэд хэрэглэгдэх хөдөлмөрийн хэмжээгээр тодорхойлогддог гэж бид үзсэн. Тэгэхлээр тухайн оронд ажилчны өдөр тутам дундыг баримтлахад хэрэглэдэг амьдралын хэрэгслийн өртөг нь 6 цагийн хөдөлмөр болж тэр нь 3 шиллингээр илэрдэг бол ажилчин, өөртөө өдөрт хэрэглэгдэх юмыг үйлдвэрлэхийн тулд өдөрт 6 цаг ажиллах хэрэгтэй. Хэрэв ажлын бүх өдөр 12 цагтай тэнцдэг бол капиталист, ажилчинд 3 шиллинг буюу хөдөлмөрийнх нь өртгийг төлнө. Ажлын өдрийн хагас нь хөлсгүй хөдөлмөр болж ашгийн норм 100%-тай тэнцэнэ. Бүтээл доошилсноос болж жишээ нь мөн тэр л хэмжээний хөдөө аж ахуйн бүтээгдэхүүнийг үйлдвэрлэхэд их хөдөлмөр шаардагдах бөгөөд тэгээд ч ажилчны өдөр тутам хэрэглэдэг амьдралын хэрэгслийн дундаж хэмжээний нь үнэ 3 байснаа 4 шиллинг болж нэмэгдэнэ гэж бодъё. Тэгвэл хөдөлмөрийн өртөг 1/3 буюу 33,3%-иар нэмэгдэнэ. Ажилчны өдрийн хэрэгцээний юмыг амьдралын хуучин хэмжээгээр нь үйлдвэрлэхэд одоо 8 цагийн хөдөлмөр хэрэгтэй болно. Ингэхлээр нэмүү хөдөлмөр 6-гаас 4 цаг хүртэл хорогдож харин ашгийн норм 100-гаас 50% хүртэл буурна. Ажилчин, цалингаа нэмэгдүүлэхийг шаардахдаа аливаа бусад таваар худалдагч нар, түүний таваарын зардал нэмэгдэхэд түүний таваарын нэмэгдсэн өртгийг төлөх явдлыг шаарддагийн нэгэн адил зөвхөн хөдөлмөрийнхөө нэмэгдсэн өртгийг төлөх явдлыг шаарддаг юм. Хэрэв ажлын цалин нэмэгдэхгүй буюу нэмэгдлээ ч гэсэн амьдралын хэрэгслийн нэмэгдсэн өртгийг нөхөхөд хангалтгүй байвал хөдөлмөрийн үнэ нь хөдөлмөрийн өртгөөс доошилж ажилчны амьдралын хэмжээ мууддаг.

	Гэвч үүнээс өөр чиглэлээр өөрчлөгдөж болох юм. Хөдөлмөрийн бүтээл нэмэгдсэний улмаас ажилчин өдөр тутам дунджаар хэрэглэж байсан амьдралын хэрэгслийн тэр хэмжээ нь үнийн талаар 3 шиллинг байснаа 2 шиллинг болж доошилж болох буюу эдгээр өдөр тутам хэрэглэгддэг юмны өртгийг нөхөн үйлдвэрлэхийн тулд 6 цагийн ажлын өдрийн оронд зөвхөн 4 цаг хэрэглэгдэж болох юм. Тэгвэл ажилчин, урьд 3 шиллингээр авч байсан тийм хэмжээний амьдралын хэрэгслийг 2 шиллингэр худалдан авч болох юм.

	Үнэн хэрэг дээрээ хөдөлмөрийн өртөг доошиллоо ч гэсэн, хөдөлмөрийн өртөг багассан энэ үед ажилчин урьд авч байсан тэр хэмжээний таваараа л авах болно. Ийм үед ашиг 3-аас 4 шиллинг хүртэл дээшилж, харин ашгийн норм 100%-иас 200% хүртэл дээшлэх сэн билээ. Хэдийгээр ажилчны амьдралын туйлын хэмжээ хуучин хэвээр үлдсэн боловч, түүний харьцангуй цалин, мөн үүний хамт түүний нийгэмлэгийн харьцангуй байдал тэр байдлыг капиталисттай зүйрлүүлбэл доройтсон байх билээ. Харьцангуй цалин ингэж буурах явдлыг эсэргүүцэхдээ ажилчин, хөдөлмөрийнхөө нэмэгдсэн үйлдвэрлэх хүчний олгодог мэдээж хувийг л шаардах, мөн зөвхөн нийгэмлэгийн шатан дээрх урьдах харьцангуй байдлаа хадгалахыг зорих сон билээ. Тэгээд ч талх тарианы тухай хуулийг өөрчилсний дараагаар Английн фабрикийн эзэд талх тарианы хуулийн эсрэг ухуулга хийж байх үедээ сүр жавхлантай амлаж байсан үгээ бүдүүлгээр зөрчиж цалинг ерөнхийд нь 10%-иар бууруулсан юм. Ажилчдын эсэргүүцэл эхлээд амжилтгүй болж байсан боловч дараа нь тухай үеийн байдлаас (би энэ тухай одоо энд тодорхой авч үзэхгүй) болж алдсан 10%-ийг эгүүлж авсан юм.

	 

	2. Амьдралын хэрэгслийн өртөг, бас хөдөлмөрийн өртөг өөрчлөгдөхгүй хэвээрээ үлдэж болох боловч харин урьд нь мөнгөний өртөг өөрчлөгдсөний улмаас болж өртгийн мөнгөн үнэ өөрчлөгдөж ч болох юм.

	Нэлээд баялаг уурхай нээгдэх зэрэг бусад шалтгаанаас жишээ нь, 2 унц алтыг үйлдвэрлэхэд урьдын 1 унц алт үйлдвэрлэж байснаас илүүгүй хөдөлмөр шаарддаг ч болж болох юм. Ийм үед алтны өртөг хагас буюу 50%-иар буурна. Аливаа бусад таваарын өртгийг нэг адил хөдөлмөрийн өртөг, урьдын мөнгөн үнээсээ хоёр дахин илүүгээр тодорхойлогдоно. Урьд 6 шиллингээр тодорхойлогдож байсан 12 цагийн хөдөлмөр, одоо 12 шиллингээр тодорхойлогдоно. Хэрэв ажилчны цалин 6 шиллинг хүртэл нэмэгдэхгүй харин хуучин хэвээрээ 3 шиллинг байвал түүний хөдөлмөрийн мөнгөн үнэ нь түүний хөдөлмөрийн өртгийн зөвхөн хагастай тэнцэж, ажилчны амьдралын хэмжээ тун их доройтно. Хэдийгээр алтны өртөг буурах явдалтай адилгүйгээр цалин нэмэгдсэн үед ч гэсэн ийм явдал их бага боловч гарч байдаг. Бидний авч үзэж байгаа энэ жишээгээр бол хөдөлмөрийн үйлдвэрлэх хүч, нийлүүлэлт, эрэлт, таваарын өртгийн аль алинд ямар ч өөрчлөлт гарахгүй. Эдгээр өртгийн мөнгөн нэгнээс өөр юу ч өөрчлөгдөөгүй. Ийм үед ажилчин цалингаа зохих ёсоор нэмэгдүүлэх гэсний хэрэггүй гэж ярих нь, ажилчинд юм өгөхийн оронд хоосон нэрээр ажилчны сэтгэл нь ханах ёстой гэж ярьсантай адил юм. Капиталист, мөнгөний үнэ ингэж буурах үе бүрд ажилчдыг хуурч мэхлэхийн тул энэ аятайхан бололцоог ашиглах гэж шамддагийг бүх өнгөрсөн үеийн түүх нотолж байна. Алтны шинэ уурхайг олж нээсний үрээр, мөнгөний уурхайн ажиллагааг сайжруулсан, мөнгөн усыг хямд үнээр хангах болсны улмаас үнэт металлын өртөг дахин буурлаа гэж томхон нэг бүлэг эдийн засагчид нотолж байна. Цалинг нэмэгдүүлэх талаар их газарт нэг зэрэг гарсан түгээмэл, зонхилогч шаардлага үүнийг тайлбарлаж харуулах сан бол уу.

	 

	3. Бид үүнээс урьд ажлын өдөр нь тодорхой хязгаартай байдаг гэж бодож байв. Гэтэл ажлын өдөр өөрөө тогтмол хязгааргүй байдаг юм. Капиталын тогтмол хандлага бол ажлын өдрийг биеийн хүчин хүрэлцэхүйц хэмжээгээр туйлд нь хүртэл аль болохоор уртатгахыг эрмэлздэг юм. Яагаад гэвэл ажлын өдрийг уртатгахын хэрээр нэмүү хөдөлмөр ба түүний төрүүлдэг ашиг өсдөг юм. Капиталист, ажлын өдрийг хэчнээн их уртатгаж чадвал бусдын хөдөлмөрийг төчнөөн их завшиж чадна. XVII зууны турш, мөн XVIII зууны гуравны эхний хоёр хэсэгт ч Англи даяар 10 цагийн ажлын өдөр нь жирийн ажлын өдөр байсан юм. Үнэндээ британийн тайж нараас британийн хөдөлмөрчин олны эсрэг явуулсан дайн байсан якобинчуудыг эсэргүүцсэн дайны үед капитал өөрийн зоргоороо загнах явдлаа ялж ажлын өдрийг 10 цаг, байсныг 12, 14, 18 цаг хүртэл уртатгажээ. Юутай ч гэсэн энэрэнгүй уян зөөлөн сэтгэлтэй гэж хэлж болохгүй хүний нэг болох Мальтус, 1815 оны орчим хэвлэгдсэн шог зохиолдоо хэрэв цаашид ингэж үргэлжлэх юм бол үндэстний амьдрал уг ёзоороо тасарна гэж зарласан юм. Шинэ тутам зохиогдсон машиныг нийтэд нь хэрэглэхээс хэдхэн жилийн өмнө, 1765 оны орчим Англид «үйлдвэрийн туршлага» гэсэн гарчигтай шог зохиол гарчээ. Ажилчин ангийн цуут дайсан, нэр нь мэдэгдэхгүй энэ зохиогч ажлын өдрийн хязгаарыг уртатгах нь чухал гэж зарлажээ. Энэ зорилгоо биелүүлэх хэрэгслийн дотор түүний бодлоор бол «айлган сүрдүүлэх газар» болох ёстой ажлын байшин гэгчийг байгуулах саналыг гаргажээ. Тэгээд энэ хүн тэдгээр «айлган сүрдүүлэх газрын» ажлын өдөр хэчнээн урт байх ёстой гэж байна вэ? гэвэл арван хоёр цаг байх ёстой гэж байна. Үүнийг зөвхөн одоогийн баримталж байгаагаар биш, харин 12 наснаас дооших насны хүүхдүүдэд чухал хэрэглэгдэх ажлын цаг гэж 1832 онд капиталист, эдийн засагч, сайдууд зарласан юм.

	Ажилчин ажиллах хүчээ капиталистад худалдахдаа (одоо цагийн системийн үед ажилчин аргагүй ингэж худалдах ёстой) ажиллах хүнээ ашиглуулахаар өгдөг. Тэгэхдээ тодорхой зүй ёсны хязгаарын дотор өгдөг юм. Ажилчин, ажиллах хүчээ хадгалахын тулд худалддаг болохоос биш (бид ажиллах хүчний зүй ёсны элэгдлийг энд авч үзэхгүй) харин түүнийг эвдэн сүйтгэхийн тулд худалддаггүй юм. Ажилчин ажиллах хүчээ нэг өдөр, долоо хоногийн нь өртгөөр худалдахдаа түүнийг нэг өдөр, нэг долоо хоногийн дотор 2 өдөр, 2 долоо хоногт элэгдэж зарцуулдаг шиг тийм байдалд хүргэхгүй байлгахыг харгалздаг юм. 

	1000 фунт стерлингийн өртөгтэй машиныг авч үзье. Хэрэв тэр машин 10 жил ажиллаа гэхэд үйлдвэрлэхэд нь тэр машин оролцсон таваарын өртөг дээр жил бүр 100 фунт стерлинг нэмэгдэнэ. Хэрэв тэр машин 5 жил ажиллаа гэхэд тэдгээр таваарын өртөг дээр жил тутам 200 фунт стерлинг нэмэгдэнэ. Өөрөөр хэлбэл машины жил тутмын элэгдлийн өртөг нь түүний ашиглагдах хугацаатай урвуу пропорциональ байдаг. Гэтэл ажилчин машинаас чухам үүгээрээ л ялгаатай байдаг юм. Машины элэгдэл нь түүнийг ашиглах явдалтай бүрэн тохирдоггүй бөгөөд, харин хүн бол, түүний ажлыг зүгээр тоо хэмжээгээр нэмэгдүүлэх үндсэн дээр бодож болохоос хамаагүй их хэмжээгээр элэгдэж сүйддэг юм.

	Ажилчдаас ажлын өдрийг урьдах зүй ёсны хэмжээнд нь оруулах гэж буюу хэвийн ажлын өдрийг хуулиар тогтоолгож чадах нөхцөлгүй болохдоо хэтэрхий хүнд хөдөлмөрийг зогсоох гэж цалингаа нэмэгдүүлэх гэж оролдохдоо тэднээс шавхан сорж авч байгаа нэмүү цагтай пропорциональ хэмжээгээр барахгүй, түүнээс давуугаар ч нэмэгдүүлэх гэж эрмэлздэг бөгөөд тэгснээрээ ажилчид, зөвхөн өөртөө, өөрийн ураг төрөлд хамаарагдах үүргээ гүйцэтгэж байгаа юм. Тэд капиталын зөвхөн харгис зэрлэг дээрэмдлэгт хязгаар тавьж байгаа юм. Цаг бол хүн өсөж хөгжих орон зай мөн. Минутын төдий сул цаггүй байдаг, тэрчлэн унтах, идэх зэрэг дан ганц бие махбодын хэрэгцээний улмаас гардаг түр завсарлагыг оролцуулахгүйгээр бүх амьдрал нь капиталистад хийдэг ажилд завшигдаж байгаа хүн бол ачааны малаас дор юм. Бие махбод нь эцэн туйлдаж, оюун ухаан нь баларч эвдэрсэн тийм хүн бол зөвхөн бусдын баялгийг үйлдвэрлэдэг машин мөн. Гэтэл хэрэв капиталыг хазаарлаж байхгүй юм бол тэр нь энэ хэтэрхий доройтсон байдалд ажилчин ангийг бүгдийг нь оруулах гэж өрөвдөх сэтгэлгүй, хайр найргүй эрмэлзэн тэмүүлдгийг одоогийн үйлдвэрийн бүх түүх харуулж байна.

	Капиталист, ажлын өдрийг сунгаад ажилчинд нэлээд их цалин төлж болох бөгөөд тэгэхдээ л хөдөлмөрийн өртгийг бууруулдаг юм. Ийм явдал хэдийд болдог вэ, гэвэл ажилчнаас сорон шахаж авдаг хөдөлмөрийн хэмжээтэй цалингийн нэмэгдэл тохирохгүй, мөн түүнээс болж ажиллах хүчний сүйрэлт хурдассан явдалтай тохироогүй байгаа үед болдог юм. Үүнийг капиталист, өөр аргаар ч гүйцэтгэж чаддаг юм. Жишээ нь ланкашир дэх фабрикт ажилладаг ажилчны гэр бүлийн дундаж цалин нэмэгдсэн юм гэж Английн хөрөнгөтний тоо бүртгэгчид та нарт хэлцгээнэ. Ингэхдээ тэд, одоо капиталын жагернаутын сүйх14 доогуур зөвхөн насанд хүрсэн, өрхийн тэргүүлэгч - эрээр барахгүй, харин түүний эхнэр, гурав буюу дөрвөн хүүхдийг ч чулуудаж байгаа бөгөөд тэдний нийт цалин нэмэгдээд ч ажилчны гэр бүлээс олж авч байгаа нэмүү хөдөлмөрийн нийт хэмжээтэй тохирохгүй байна гэдгийг тэд маргацгааж байна. Одоогийн үйлдвэрийн бүх салаа мөчирт байж байгаа мөн фабрикийн хууль дүрэмд захирагддаг ажлын өдрийн тодорхой хязгаарын үед ч гэсэн хөдөлмөрийн өртгийг ядаж урьдах хэмжээнд нь байлгахын тул цалинг нэмэгдүүлэх нь чухал мэт санагдаж болох юм. Хөдөлмөрийн эрчмийг нэмэгдүүлэхээр нэг хүн урьд 2 цагт зарцуулж байсан тийм хэмжээний амьдралын хүчийг 1 цагт зарцуулах болгодог. Фабрикийн хууль дүрэмд захирагдсан үйлдвэрт бол нэг хүний үйлчилдэг машины тоог олшруулан машины ажиллагааг хурдасгах журмаар түүнийг зохих хэмжээгээр биелүүлжээ. Хэрэв 1 цагт зарцуулдаг хөдөлмөрийн эрчмийг юм уу, эсхүл мөн хөдөлмөрийн нийт хэмжээг нэмэгдүүлэх нь ажлын өдрийг хорогдуулсантай зохих ёсоор тохирч байвал, ажлын өдрийг ингэж хорогдуулснаас ажилчин ямар ч гэсэн хождог. Хэрэв энэ хязгаар алдагдвал ажилчин, нэг хэлбэрээр хожсон зүйлээ өөр хэлбэрээр алддаг бөгөөд хэрэв тэгвэл 10 цагийн хөдөлмөр нь түүнд урьдах 12 цагийн хөдөлмөрийнх шиг тийм сүйтгэлтэй байж болох юм. Ажилчин хүн, хөдөлмөрийн эрчмийг нэмэгдүүлсэнд тохирох хэмжээгээр цалинг нэмэгдүүлэхийн төлөө тэмцлээр капиталын тэр хандлагыг боохдоо гагцхүү өөрийн хөдөлмөрийн үнийг буурахын эсрэг, үе угсаагаа сөнөхийн эсрэг тэмцдэг юм.

	 

	4. Капиталист үйлдвэрлэл, тодорхой үечилсэн цикл дамждагийг та бүхэн мэдэж байна. Түүний шалтгааныг одоо тайлбарласны хэрэг алга. Капиталист үйлдвэрлэл нь тогтонги биш, нэмэгдэн сэргэх, цэцэглэн хөгжих, хэт үйлдвэрлэх хямрал, зогсонги байдлын үеүдийг дамждаг юм. Таваарын зах зээлийн үнэ, зах зээлийн ашгийн норм нь нэгдүгээр үеийг дагалдан заримдаа дундаж хэмжээнээс дээш гарч, заримдаа түүнээс доош буурч байдаг. Бүх циклийг бүхлээр нь авч үзвэл зах зээлийн үнийн нэг хазайлт, нөгөө хазайлтаар нөхөгддөг ба дунджаар, бүх циклийнхээ дотор таваарын зах зээлийн үнийг тэдгээр таваарын өртгөөр тохируулдгийг та нар олж үзэцгээх биз. Иймд зах зээлийн үнэ буурах үед, хямрал ба зогсонги байдлын үед хэрэв ажилчныг үйлдвэрээс бүрмөсөн гаргаад хаяхгүй ч гэсэн түүний цалинг хорогдуулна гэдэгт итгэж байж болох юм. Зах зээлийн ингэж буурсан үед ч гэсэн ажилчин хүн мэхлэгдэхгүй байхын тул цалинг чухам хэр зэрэг бууруулбал зохихын төлөөнөөс капиталисттай тэмцэх хэрэгтэй. Хэрэв, цэцэглэн хөгжиж байх үед капиталист хэт ашиг олж, ажилчин цалингаа дээшлүүлэхийн төлөө тэмцэхгүй байлаа ч гэсэн ажилчин дундыг баримтлахад үйлдвэрийн бүх циклийн туршид өөрийнхөө дундаж цалин, буюу хөдөлмөрийнхөө өртгийг авч чадахгүй юм. Циклийн тохиромжтой үеүдэд (ийм үед ажилчны цалин зайлшгүй доошилдог юм) хохирлоо циклийн тохиромжгүй үед дахин нөхөж авах явдлаас хойш суух хэрэгтэй гэж ажилчнаас шаардвал хамгийн тэнэг хэрэг болно. Ер нь бүх таваарын өртөг, эрэлт нийлүүлэлтийн харьцаа тасралтгүй хэлбэлзэж байдгаас үүсдэг зах зээлийн үнийг тэгшитгэсний үрээр л нөхөгддөг юм. Одоогийн системийг баримтлан үзэхэд хөдөлмөр бол бусад таваартай нэгэн адил таваар л юм. Тэгэхлээр хөдөлмөр ч гэсэн өртөгтэйгөө тохирсон дундаж үнийг нь олж авахдаа мөн тийм хэлбэлзлийг дамжих ёстой байдаг байна. Хөдөлмөрийг нэг талаар таваар гэж үзээд, нөгөө талаар таваарын үнийг тохируулагч хуулиудаас салгаж үзвэл ямар ч утгагүй юм болно. Боол амьдралдаа хэрэглэх зохих хэмжээний зүйлийг тогтмол авдаг бол хөлсний ажилчин тийм юм авдаггүй. Хөлсний ажилчин нэг үед цалин буурах явдлыг нөхөж хаахын тулд л нөгөө нэг үед нь цалингаа нэмэгдүүлж авах ёстой юм. Хэрэв хөрөнгөтний дур хүсэл, хөрөнгөтний тушаалыг ажилчин хүн эдийн засгийн дээд хууль гэж үг дуугүй зөвшөөрч байдаг сан бол боолын амсаж байсан бүх зовлон зүдүүрийг ажилчин эдлээд зогсохгүй боолын хэрэглэдэг зүйлээр ч хангагдахгүй байх сан билээ.

	 

	5. Миний авч үзсэн бүх тохиолдлын дотор (тэдгээр тохиолдол 100-ны 99 хувийг эзэлнэ) цалин нэмэгдүүлэхийн төлөө тэмцэл бол урьдах өөрчлөлтийн аясыг л дагалдан гаргадаг бөгөөд энэ тэмцэл нь, үйлдвэрийн циклийн өөр өөр үе шатанд тохирсон эрэлт нийлүүлэлтийн хэлбэлзэлтээс үндэслэсэн зах зээлийн үнийн хэлбэлзэлт үйлдвэрлэлийн хэмжээ, хөдөлмөрийн үйлдвэрлэх хүч, хөдөлмөрийн өртөг, мөнгөний өртөг, шахан гаргуулж байгаа хөдөлмөрийн эрчим буюу үргэлжлэх хугацаа, урьд гарсан өөрчлөлтийн гарцаагүй үр дүн мөн гэдгийг бид үзсэн билээ. Ерөнхийдөө тэр тэмцэл бол капиталын урьдах ажиллагаанд хөдөлмөрийн үзүүлж байгаа эсрэг ажиллагаа юм. Цалингаа нэмэгдүүлэхийн төлөө тэмцлийг тэдгээр бүх учир байдлаас та нар саланги авч үзэж, цалингийн зөвхөн өөрчлөлтийг анхааран, тэдгээр өөрчлөлтийн уг сурвалж болох бусад өөрчлөлтийг хараанаасаа гаргаад, хуурамч дүгнэлт хийх, хуурамч үндэс баримталж байна.

	
14. КАПИТАЛ, ХӨДӨЛМӨР ХОЁРЫН ТЭМЦЭЛ, ТҮҮНИЙ ҮР ДҮН

	 

	1. Цалин буурахад үе үе явуулдаг ажилчдын тэмцэл, мөн тэд цалингаа нэмэгдүүлэхийг үе үе оролддог явдал нь хөлсний хөдөлмөрийн системтэй салшгүй холбоотой бөгөөд чухамхүү хөдөлмөр таваартай адил болж улмаар үнийн нийт хөдөлгөөнийг жолоодож байдаг хуулиудад захирагдсан явдлаас шалтгаалдгийг би үзүүлсэн билээ. Бас цалинг нийтэд нь нэмэгдүүлэх явдал ашгийн нийт нормыг бууруулдаг боловч таваарын дундаж үнэ, түүний өртөг хоёрын аль алинд нөлөөлдөггүйг би цааш нь үзүүлсэн билээ. Тэгэхлээр капитал, хөдөлмөр хоёрын цаг үргэлжийн тэмцлээс хөдөлмөр хэр зэрэг амжилт олж болох вэ? гэсэн асуулт одоо гарч байна.

	Хөдөлмөрийн зах зээлийн үнэ нь аливаа бусад таваарын үнэтэй адил яваандаа тэр хөдөлмөрийн өртөгт тохирдог гэж би дүгнэн хариулж болох байна. Тэгэхлээр ажилчин, тэр бүх нэмэгдэх, буурах явдлыг харгалзалгүй (ажилчин өөрөө тэмцлээ ч гэсэн) дундыг баримтлахад дөнгөж хөдөлмөрийнхөө өртгийг олж авдаг юм. Хөдөлмөрийн энэ өртөг, ажиллах хүчийг тэтгэн, нөхөхөд чухал хэрэглэгддэг амьдралын хэрэгслийн өртгөөр тодорхойлогддог ажиллах хүчний өртөг болж, харин энэ амьдралын хэрэгслийн өртөг өөрөө тэдгээрийг үйлдвэрлэхэд чухал хэрэглэгдэх хөдөлмөрийн хэмжээгээр тодорхойлогддог юм.

	Гэвч зарим нэг онцлог нь ажиллах хүчний өртөг буюу хөдөлмөрийн өртгийг бусад бүх таваарын өртгөөс ялгаатай болгодог байна. Ажиллах хүчний өртөг, хоёр элементээс бүрэлддэг, үүнд: нэг нь жинхэнэ бие махбодын, нөгөө нэг нь түүхийн буюу нийгэмлэгийн элемент байдаг. Ажиллах хүчний өртгийн доод хязгаар нь бие махбодын элементээр тодорхойлогддог. Энэ бол ажилчин анги өөрийгөө хамгаалан хямгадаж, сэргээж байхын тул үе залгамжлан ангийн ёсоор оршин тогтнохын тул өөрийнхөө амьдарч, өсч үржихэд гарцаагүй чухал хэрэглэгдэх амьдралын хэрэгслийг авч байх ёстой гэсэн үг юм. Ингэхлээр амьдралын тэдгээр чухал хэрэглэгдэх хэрэгслийн өртөг нь хөдөлмөрийн өртгийн доод хязгаар болдог байна. Нөгөөтээгүүр, хэдийгээр ажлын өдөр нь маш урт удаан боловч бас эцсийн хэмжээтэй байдаг. Түүний дээд зэргийн хэмжээг ажилчны биеийн хүчин тогтоодог юм. Хэрэв ажилчны амьдрах хүч, өдөр тутам бууран доройтоод зохих хэр хэмжээнээсээ хэтэрчихвэл тийм хүчин чармайлтыг өдөр дараалан дахин давтаж болохгүй болно. Гэтэл, миний хэлснээр тэр хэмжээ, гойд урт удаан байдаг. Бие муутай нас богинотой үе удмын хүмүүсийг түргэн түргэн солиод байвал ажилчны зах зээлийг ажилчны бие сайтай нас урттай үе удмын хүмүүсээр хангадгаас доргүй хангаж болох юм.

	Жинхэнэ бие махбодын тэр элементээс гадна хөдөлмөрийн өртгийг улс бүрд амьдралын уламжлалт хэмжээгээр тогтоодог. Энэ хэмжээ, өөртөө зөвхөн бие махбодын амьдралын хэрэгцээгээр зогсохгүй, бас хүмүүсийн оршин сууж, хүмүүждэг нийгэмлэгийн нөхцөлийн төрүүлдэг зохих тодорхой хэрэгцээг хангах хангамжийг багтаадаг юм. Англи хүний амьдралын хэмжээг Ирланд хүний амьдралын хэмжээтэй, мөн Герман тариачны амьдралын хэмжээг Латвын тариачныхтай адилтгаж болох юм. Энэ талаар түүхийн заншил, нийгэмлэгийн хэв зуршил хэчнээн их роль гүйцэтгэдгийг та нар ноён Торнтоны «хүн амын хэт олшрол» гэдэг зохиолоос олж мэдэж болох юм. Одоо ч гэсэн Английн янз бүрийн хөдөө аж ахуйн тойргуудад тэдгээрийг хамжлагат байдлаас гарсан тэр үеийн нөхцөл нь аль зэрэг тохиромжтой байсан эсэхээс болж дундаж цалин нэлээн ялгаатай байгааг зохиогч нь уг зохиолдоо үзүүлжээ.

	Хөдөлмөрийн өртөгт багтдаг энэ түүхийн буюу нийгэмлэгийн элемент нь нэмэгдэж хорогдож болохоор барахгүй, огт үгүй болж ч болох учир бие махбодын хэмжээнээс өөр юу ч үлдэхгүй болох юм.

	Албан татварыг засаршгүй завшигч, зүгээр сууж, олз омог хичээгч хөгшин Жорж Розын ярих дуртай үгээр бол манай ариун шашныг бузар францчуудын довтолгооноос аврахын тулд хийсэн якобинчуудын эсрэг дайны үед манай өнгөрсөн нэг хуралдаан дээр бид сайныг нь магтан ярьцгааж байсан английн фермерүүд, хөдөөгийн ажилчны цалинг тэр жинхэнэ бие махбодын минимумээс нь багастал бууруулжээ. Тэд ажилчны биеийн хүчээ хадгалан үр угсаагаа өсгөж үржүүлэхэд нь чухал хэрэглэгдэх амьдралын хэрэгсэл дутагдахад түүнийг ядуучуудад ашигтай албан татвараар нөхдөг байжээ. Энэ нь хөлсний ажилчныг боол болгож, Шекспирийн бардам зантай сайн дурын морьт цэргийг гар хоосон хүн болгох шилдэг арга байсан байна.

	Хэрэв та нар янз бүрийн орон буюу нэг орны түүхийн өөр өөр үеүдэд байдаг цалин, хөдөлмөрийн өртгийг зэрэгцүүлж үзэх юм бол хөдөлмөрийн өртөг өөрөө тогтмол хэмжээ биш, харин өөрчлөгддөг, тэр ч байтугай бусад бүх таваарын өртөг өөрчлөгдөөгүй байхад ч гэсэн өөрчлөгдөж байдгийг та нар олж мэднэ.

	Ингэж жишиж үзвэл, зөвхөн ашгийн зах зээлийн норм өөрчлөгддөгөөр барахгүй, бас ашгийн дундаж норм нь өөрчлөгддөгийг тодорхой мэдэж болно.

	Гэтэл, ашгийн минимумийг тогтоогч ямар ч хууль байдаггүй юм. Ашиг буурах эцсийн хязгаар ямар болохыг бид хэлж чадахгүй. Яагаад энэ хязгаарыг бид тогтоож чаддаггүй юм бэ? гэвэл бид цалингийн минимумийг тогтоож болох боловч түүний максимумыг тогтоож чадахгүй. Хэрэв ажлын өдрийн хязгаар мэдэгдэж байвал ашгийн максимум нь бие махбодын минимум цалинтай тохирдог бөгөөд хэрэв цалин мэдэгдэж байвал ашгийн максимум ажилчны бие махбодын тэсвэрлэж чадахуйц хэмжээгээр ажлын өдрийг уртатгах явдалтай тохирдог. Ингэж бие махбодын минимум цалин ажлын өдрийн биеийн хүчин хэрэглэх максимум хоёрт максимум ашгийн хязгаар байдаг байна.

	Ашгийн максимум нормын энэхүү хоёр хязгаарын хооронд олон янзын ялгаа байж болох нь илэрхий юм. Ашгийн жинхэнэ хэмжээг капитал, хөдөлмөр хоёрын хоорондох байнгын тэмцлээр л тодорхойлдог үүнд: хөрөнгөтөн бол цалинг бие махбодын минимум хэмжээнд хүртэл бууруулж ажлын өдрийг биеийн хүч хүрэлцэх хэмжээнд хүртэл уртатгах гэж байнга эрмэлздэг байхад ажилчин ямагт түүний эсрэг тэмцдэг юм.

	Уг хэрэг тэмцэлдэгч хоёр этгээдийн хүчний харьцааны асуудал болж байна.

	 

	2. Англид ч гэсэн, бусад бүх улсад ч гэсэн ажлын өдрийг богиносгох талаар ямар байв гэвэл тэгж богиносгохдоо хэзээ ч хуулийн оролцоогүйгээр тогтоож байгаагүй бөгөөд ажилчид ямагт шаардан шахаж байгаагүй бол тэр оролцолгоо нь хэзээ ч бүтэхгүй байх байсан билээ. Ямар гэлээ ч гэсэн ажлын өдрийг богиносгох нь ажилчин, капиталист хоёрын хоорондын хувийн хэлэлцээрээр яавч биелэгдэхгүй юм. Ингэж улс төрийн нийт ажиллагаа шаардагддаг явдал нь капиталыг жинхэнэ эдийн засгийн ажиллагааны хамгийн хүчтэй тал нь мөн юм гэдгийг өөрөө нотолж байна.

	Хөдөлмөрийн өртгийн хязгаарын тухай гэвэл түүний жинхэнэ хэмжээг тогтоох нь ямагт эрэлт, нийлүүлэлтээс шалтгаалдаг байна. Капитал хөдөлмөрийг эрдэг, ажилчин хөдөлмөрөө нийлүүлдэг тухай би ярьж байна. Колони орнуудад эрэлт нийлүүлэлтийн хууль ажилчинд ашигтай байдаг. Америкийн Нэгдсэн Улсад цалингийн хэмжээ нэлээд өндөр байгаа нь үүгээр тайлбарлагдана. Тэнд капитал маш хүнд байдалд байдаг. Хөлсний ажилчдыг тусгаар биеэ даасан тариачин болгодгийн улмаас ажилчны зах зээлийг дандаа хоосроход капитал саад хийж чаддаггүй байна. Америкийн ард түмний дийлэнх хэсгийн боддогоор хөлсний ажилчны байдал бол зөвхөн шилжилтийн байдал юм, түүнээс ажилчин нэлээд ахар богино хугацааны дотор гарч лав чадна гэдэг байв15.

	Колониудад байгаа энэ байдлыг засаж залруулахын тул Британийн эцэг ёсны ивээлт засаг ойрноос одоогийн колоничлолын онол гэгчийг баримталдаг болжээ. Энэ онолоор бол хөлсний ажилчид маш хурднаар биеэ даасан тариачин болж байгаа явдлыг саатуулах зорилгоор колонийн газарт зориуд өндөр үнэ тогтоодог байна.

	Гэвч үйлдвэрлэлийн бүх процесст капитал ноёрхож байгаа эртний соёлт орнуудыг аваад үзье. 1849 оноос 1859 он хүртэл Англид хөдөө аж ахуйн ажилчдын цалин нэмэгдсэнийг жишээ болгож авч үзье. Тэгж нэмэгдсэний уршиг ямар байсан бэ? гэвэл манай найз Уэстон зөвлөж хэллээ ч гэсэн фермерүүд улаан буудайн өртгийг нэмэгдүүлж чадсангүй, тэд улаан буудайн зах зээлийн үнийг ч нэмэгдүүлж чадсангүй. Тэр ч байтугай зах зээлийн үнийг бууруулах явдлыг тэд аргагүй зөвшөөрөх болжээ. Гэвч тэр 11 жилийн дотор фермерүүд, болохуйц бүх машиныг хэрэглэж нэлээн шинжлэх ухааны үндэстэй аргыг эзэмшин хагалах газрын хагасыг бэлчээр болгон өөрчилж, фермийн хэмжээ, бас түүний зэрэгцээгээр үйлдвэрлэлийн хэмжээг нэмэгдүүлж эдгээр буюу өөр бусад арга хэмжээний тусламжтайгаар хөдөлмөрийн үйлдвэрлэх хүчийг нэмэгдүүлснээрээ хөдөлмөр эрэх явдлыг багасгаад, хөдөөгийн хүн амыг харьцангуйгаар илүүдэх байдалд дахин хүрчээ. Аль эрт хүн нутаглан суусан эртний орнуудад цалин нэмэгдүүлэх явдлыг удаан түргэнээр алин боловч капитал хэрхэн үздэг арга нь ерөөсөө ийм байдаг байна. Машин, хөдөлмөртэй ямагт өрсөлддөг юм, хэрэв хөдөлмөрийн үнийг зохих өндөр хэмжээндээ хүрсэн үед л машиныг голдуу хэрэглэж болох юм; гэвч машин хэрэглэх явдал, зөвхөн хөдөлмөрийн үйлдвэрлэх хүчнийг нэмэгдүүлдэг олон аргын нэг нь мөн гэж Рикардо шударгаар тэмдэглэжээ. Нэг талаар энгийн хөдөлмөрийг харьцангуй илүүдэлтэй болгодог, нөгөө талаар мэргэшлийн хөдөлмөрийг хялбар болгодог тэр хөгжил нь хөдөлмөрийн үнийг ингэж бууруулдаг байна.

	Чухам энэ хууль өөр хэлбэрээр ч биелэгддэг. Хөдөлмөрийн үйлдвэрлэх хүчин хөгжихийн хамт цалин харьцангуй өндөр хэмжээтэй байлаа ч гэсэн капиталын хуримтлал түргэсдэг удаа байдаг. Тэгэхлээр одоогийн үйлдвэрийг бүр балчир бага байсан тийм үед А. Смитийн дүгнэснээр ажилчны улам бүрмөсөн нэмэгддэг хөдөлмөрийн эрэлтийг капиталын энэ түргэн хуримтлал хангадаг учраас жигнүүрийг тэр нь ажилчинд ашигтайгаар хазайлгадаг юм байна гэж дүгнэж болох юм. Одоо үеийн зохиогчдын олонх нь энэ үзлийг баримтлахдаа сүүлийн 20 жилийн дотор Английн капитал Английн хүн амаас нэлээд хурдан өссөн байхад цалин, төдий л их нэмэгдээгүйд гайхацгаасан байна. Гэвч хуримтлалын өсөн нэмэгдэхийн зэрэгцээгээр капиталын бүтцэд цааш цаашаа ахисан өөрчлөлт гардаг байна. Байнга капитал машин, түүхий эд, үйлдвэрлэлийн янз бүрийн хэрэгслээс бүрддэг бүх капиталын энэ хэсэг нь цалин буюу хөдөлмөрийг худалдан авахад зарцуулагддаг капиталын нөгөө нэг хэсгийг бодвол илүү дэвшилтэйгээр нэмэгддэг байна. Энэ хуулийг ноён Бартон, Рикардо, Сисмонди, профессор Ричард Жонсон, профессор Рамсей, Шербюлье нарын зэрэг хүмүүс нэлээд нарийн гаргажээ.

	Хэрэв капиталын бүрэлдэхүүний энэ хоёр хэсгийн харьцаа, эхлээд 1:1 байсан бол үйлдвэрийн цаашдын хөгжилд 5:1 гэх мэт болох юм. Хэрэв бүх 600 капиталын 300-г нь багаж хэрэгсэл, түүхий эд зэрэгт 300-г нь цалинд зарцуулдаг бол 300 ажилчны оронд 600 ажилчны эрэлтийг бий болгохын тул бүх капиталаа хоёр дахин нэмэгдүүлэх хэрэгтэй. Гэтэл 600 капиталын 500-г нь машин, материал зэрэгт, зөвхөн 100-г нь цалинд зарцуулбал 300 ажилчны оронд 600 ажилчны эрэлтийг бий болгохын тул мөн тэр капиталаа 600 байсныг нь 3600 хүртэл нэмэгдүүлэх хэрэгтэй юм. Иймд үйлдвэр хөгжихөд хөдөлмөрийн эрэлт, капиталын хуримтлалыг гүйцэхгүй юм. Хөдөлмөрийн эрэлт өсдөг нь үнэнтэй боловч бүх капиталын өсөлттэй зэрэгцүүлэхэд ямагт багасдаг процессоор өсдөг байна.

	Одоо үеийн үйлдвэрийн хөгжил нь жигнүүрийг капиталистад ашигтайгаар ажилчинд хохиролтойгоор улам бүр хазайлгадаг, ингэхлээр капиталист үйлдвэрлэлийн ерөнхий хандлага нь цалингийн дундаж хэмжээг нэмэгдүүлдэггүй, харин түүнийг доошлуулж, өөрөөр хэлбэл хөдөлмөрийн өртгийг ямар нэгэн хэмжээгээр доод хязгаарт нь хүртэл бууруулдгийг харуулахад дээрх хэдэн баримт хангалттай болох юм. Хэрэв одоогийн системээр юмны байдал ийм хандлагатай байгаа явдал нь ажилчин ангийг капиталын дээрмийн хандлагатай тэмцэхээ больж санамсаргүй тохиолдсон аятай бололцоог өөрийнхөө байдлыг түр зуур сайжруулахад ашиглах оролдлогоо зогсоох хэрэгтэй гэсэн хэрэг юм гэж үү? Хэрэв ажилчид тэгсэн бол тэд, ямар ч авралгүй болсон гар хоосон, гаргуундаа гарсан үй олон ядуучууд болох байсан билээ. Цалингийн хэмжээг дээшлүүлэхийн төлөө ажилчдын тэмцэл, хөлсний хөдөлмөрийн бүх системтэй салшгүй холбоотой байдаг, мөн цалингаа нэмэгдүүлэх гэсэн ажилчдын эрмэлзлийн 100-ны 99 нь зөвхөн хөдөлмөрийн одоо байгаа өртгийн хэмжээг хэвээр нь байлгах гэсэн чармайлт мөн юм. Бас хөдөлмөрийн үнийн төлөө капиталистуудтай заавал тэмцэх нь ажилчныг өөрөө өөрсдийгөө таваар шиг худалдахад аргагүй хүргэдэг ажилчдын тэр байдалд үндэслэн оршдогийг би харууллаа гэж найдаж байна. Хэрэв ажилчид, капиталистуудтай явуулдаг өдөр тутмын тэмцэлдээ зориг шантран бууж өгдөг байсан бол тэд, ямар нэгэн хөдөлгөөнийг нэлээн өргөн хэмжээтэйгээр эхлэх чадвараа алдах байсан билээ.

	Гэвч ажилчдыг хөлсний хөдөлмөрийн системтэй холбоотой байдаг хамжлага болгогч түгээмэл ёсыг бүр зөнд нь орхилоо ч гэсэн ажилчин анги тэр өдөр тутмын тэмцлийн эцсийн үр дүнг хэт өсгөн үзэх ёсгүй. Энэ өдөр тутмын тэмцэлд ажилчид, зөвхөн уршгийн эсрэг тэмцэж байгаа болохоос биш тэр уршгийг төрүүлдэг шалтгааны эсрэг тэмцэж байгаа юм биш. Тэд өөрсний нь байр байдлыг муутгаж байгаа хандлагыг зөвхөн саатуулж байгаа болохоос биш, тэр хандлагын зүг чигийг өөрчилж байгаа юм биш, тэд зөвхөн түр намжруулах арга хэмжээ авч байгаа болохоос биш, өвчнөө бүр эдгээж байгаа юм биш гэдгийг мартах ёсгүй. Ийм учраас ажилчид, капиталын зүгээс хэзээ ч гэсэн зогсдоггүй дээрмийн эрмэлзлэлийн эсрэг буюу зах зээлийн байдал өөрчлөгдсөний улмаас зогсолтгүй гардаг дан ганц партизаны тэдгээр зайлшгүй тулалдаанаар хязгаарлах ёсгүй. Одоогийн систем, өөрийн авчирч байгаа үгүйрэл хоосролын зэрэгцээгээр нийгэмлэгийг эдийн засгийн талаар өөрчлөн байгуулахад чухал хэрэглэгдэх материал нөхцөл, нийгэмлэгийн хэлбэрийг бий болгож байгааг тэд ойлгох ёстой. Ажилчид «шударга ажлын өдрийн хариуд шударга цалин авна» гэсэн хоцрогдмол урианы оронд «хөлсний хөдөлмөрийн системийг устгана!» гэсэн хувьсгалт уриаг туг дээрээ бичих ёстой. 

	Үндсэн асуудлыг тодорхойлохын тулд би ийм их унжирсан, тэгээд бас эцээж ядраачхав уу гэж аймаар зүйлүүдийг ярилаа тэгээд дор дурдсан тогтоолыг санал болгож оруулаад илтгэлээ дуусгая. Үүнд:

	 

	1. Цалингийн хэмжээг нийтэд нь дээшлүүлэхэд ашгийн нийт нормыг бууруулдаг боловч таваарын үнэд бүхэлд нь нөлөөлдөггүй юм.

	 

	2. Капиталист үйлдвэрлэлийн ерөнхий хандлага нь цалингийн дундаж хэмжээг дээшлүүлдэггүй харин доошлуулдаг байна.

	 

	3. Тред-юнионууд, капиталын өнгөлзлөгийг эсэргүүцэхэд дундыг баримтлагчаар амжилттай ажиллаж байна. Тэд хүчээ буруу ашигласны улмаас амжилтгүй болдог ч удаа цөөнгүй байна.

	 

	Хөлсний системийг өөрчлөх гэж эрмэлзэхийн зэрэгцээгээр ажилчин ангийг бүрмөсөн чөлөөлөхөд, өөрөөр хэлбэл, хөлсний хөдөлмөрийн системийг бүрмөсөн устгахад өөрийн зохион байгуулалттай хүчийг урдаа барьж ашиглах эрмэлзэхийн оронд одоогийн системийн уршгийн эсрэг партизаны тэмцлээр хязгаарлаж байгаа учраас, ер нь тред-юнионууд зорилгоосоо хадуурч байна.

	 

	 

	1865 оны 6 дугаар сарын 20 ба 27-нд олон улсын Ажилчдын нөхөрлөлийн ерөнхий зөвлөлийн хуралдаан дээр К. Марксын тавьсан илтгэл.

	Анх 1898 онд Лондонд тусгай товхимлоор хэвлэгджээ.

	 

	 

	К. Маркс, Ф. Энгельс: хоёр ботит сонгомол зохиолын эхээр хэвлэв. 1-р боть 356—407 дахь тал. 1955 он.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	
1956 оны хэвлэлийн Хэвлэн нийтлэлийн мэдээлэл

	 

	Орон бүхний пролетари нар нэгдэгтүн!

	 

	К. МАРКС

	 

	ЦАЛИН, ҮНЭ, АШИГ

	 

	МОНГОЛ АРДЫН ХУВЬСГАЛТ НАМЫН ТҮҮХИЙН ИНСТИТУТИЙН ХЭВЛЭЛ

	 

	УЛААНБААТАР

	1956

	 

	Техник редактор Б. Дашлэгцэг 

	Хянагч Ц. Чойров

	 

	1956 оны 8 дугаар сард 20 000 ширхэг хэвлэв.

	 

	Цаасны хэмжээ 84X108 1/32. 

	Хэвлэлийн хуудас 2. 

	 

	За. № 258

	 

	Сүхбаатарын нэрэмжит хэвлэх үйлдвэр.

	Улаанбаатар. Чойбалсангийн гудамж—2

	
Заметки

		[←1]
	 Английн ажилчин Жон Уэстон гэж Англи ажилчин бөгөөд цалинг нэмэгдүүлээд ажилчдын байдлыг сайжруулж чадахгүй учраас пред-юнионуудын хор хүргэж байна гэж үзвэл зохино гэсэн сэдвийг Дэлхийн Ажилчны Холбооны Ерөнхий Зөвлөлд хамгаалж байжээ. Ред.




	[←2]
	 Уг эх бичигт нь орчуулж болдоггүй Spoon — халбага, хээгүй хүн, Spoon — тэнэг, болих - гэсэн үг юм. Ред.




	[←3]
	 Максимум хуулийг 1793 онд, францын хөрөнгөтний хувьсгалын үед якобинчуудын Конвент (хууль гаргах байгууллага) гаргасан юм. Тэр хуулиар таваарын үнэд хатуу хязгаар тогтоож, бас цалингийн дээд хэмжээг тогтоожээ. Ред.




	[←4]
	 Энд Маркс андуурчээ. Марксыг хэлж байгаа эдийн засагч нь Ньюман биш, харин Ньюмарч мөн. Ред.




	[←5]
	 Эх бичигтээ орчуулж болдоггүй tixedide as — зууралдангуй үзэл санаа өөрчлөгддөггүй гэдэг үг байдаг юм. Ред.




	[←6]
	 — Квартер (диачтер) гэж асгардаг зүйлийг хэмждэг Англи хэмжээ, 290,9 литертэй тэнцэнэ. Орч.

	[←7]
	 — Соверен (Sovereign) гэж нэг фунт стерлингийн үнэтэй английн алтан зоос юм. Орчуулагч




	[←8]
	 Пенс — Английн фунт стерлингийг 240 хуваасны нэгтэй тэнцэх мөнгө. Орчуулагч




	[←9]
	 Унц — 29,8 граммтай тэнцэх хэмжүүр. Орчуулагч.




	[←10]
	 Бушель — нуранги нунтаг зүйлийн багтаамжийг хэмждэг хэмжүүр. Англи зэрэг улсад хэрэглэдэг. Орчуулагч




	[←11]
	 ярд — 0,91 сантиметртэй тэнцдэг. Английн уртын хэмжүүр юм. Орч.




	[←12]
	 Адам Смитийн «Үндэстнүүдийн баялаг» гэдэг номын орос орчуулгыг үз. I боть. VII бүлэг, 55 дахь талд. М-Л, 1935 он. Ред.




	[←13]
	 Маркс энэ үгийн дараа «Энэ франц үгийг хэрэглэхийг зөвшөөрнө үү» гэж дан хаалт дотор бичжээ учир нь: «эксплоатац» (мөлжлөг) гэдэг франц үгийг хэрэглэжээ. Орчуулагч




	[←14]
	 Баярын өдрүүдэд Пури хотын гудамжаар залж явдаг байсан энэтхэгийн бурхан Вишна—Жагернаутын сүйхийг Маркс энд дурджээ. Залж явах зуур нь бишрэгчид сүйхний дугуй дор үсрэн орж үхдэг байжээ. Ред.




	[←15]
	 «Капитал» 1 боть, 25-р бүлэг. 253-р тал дахь зүүлтийг үз: «Жинхэнэ колонийн тухай, чөлөөт дүрвэгсдийн колоничилсон аглаг ариун газрын тухай энд ярьж байна. Америкийн Нэгдсэн Улс, эдийн засгийн хувьд бас л Европын колони юм. Тэгэвч боолт ёсыг устгахад бүх харилцааг нь үндсээр нь өөрчилсөн тийм эртний шилжин нутагласан явдал ч энд хамаарна» колонийн газар нутгийг хааяагүй хувийн өмч болгон эзэлсэн тэр үеэс хойш хөлсний ажилчдыг биеэ даасан үйлдвэрлэгч болгох бололцоогүй болжээ. Ред.

